text:
FINANZIAMENTS. De Anna al incuintre ents ricognossûts
L’assessôr regjonâl ae Culture Elio De Anna, adun cu ARLeF e il diretôr dal Servizi coregjonâi dal forest e lenghis minoritariis, Giuseppe Napoli, al à incuintrâ rapresentants dai dîs ents ricognossûts pe promozion de lenghe furlane, ven a stâi chei sogjets publics e privâts che la leç regjonâl di tutele e considere cuntune speciâl funzion in vie de ativitât cualificade e continuative par pandi il furlan.
I FINAZIAMENTS PAR CHEST AN_ Tal 2012 pes svariadis ativitâts dai ents primaris a son stâts impegnâts (leç 29/2007) 535mil euros ripartîts jenfri Radio Spazio 103 (32mil euro), Radio Onde Furlane (69mil), Societât sientifiche tecnologjiche furlane (10mil), Istitût Pre Checo Placerean (30mil), La Patrie dal Friûl (30mil), La Grame (23mil), Colonos (31mil), Glesie Furlane (25mil). Ae Societât Filologjiche Furlane, che e à un finanziament di pueste, à son stâts assegnâts 260mil euros. Infin, tal assestament di belanç 2012 e je stade proviodude la some di 25mil euro a pro de Kappa Vu.
“Al covente un salt di cualitât dai progjets, inovatîfs e condividûts in rêt, e te cure de rindicontazion”, al à domandât De Anna, comunicant la prossime decision di fissâ un tet pes spesis di funzionament (plui o mancul dal 25 par cent) par liberâ il rest des risorsis par meti in vore i progjets.
De sô bande la Regjon, par mieç dal sfuarç organizatîf dai uficis dal Servizi, al è rivât a puartâ un grant vantaç pe operativitât des associazions in grazie de acelerazion de rindicontazion e de relative rapide aprovazion dal decret di ripart ai prins di Avrîl.
Un sfuarç che ducj i rapresentants dai ents a àn preseât une vore considerantlu “impuartant par la serenitât dal lavôr des associazions e par evitâ di strassâ lis risorsis in forme di interès bancjariis cuant che si à di domandâ un acont”.
REGJIE DE ARLEF_ I ents si son considerâts dacuardi cun de Anna su la oportunitât di une regjie di coordenament che e podarès jessi fate de ARLeF, daspò un decentrament di funzions e su chest pont, dl president de ARLeF Lorenzo Zanon e je rivade la plene disponibilitât a davuelzi chest rûl favorint la sinergjie tra ducj i ents ricognossûts. ■
Redazion


c: text/html

text:
Figure:Acqua alta san giobbe 1DIC.2008.JPG
De Vichipedie, la enciclopedie libare dute in marilenghe.
Chest file al ven di Wikimedia Commons e al pues jessi doprât di altris progjets.
La descrizion su la sô pagjine di descrizion e je mostrade ca sot.
[cambie] Descrizion
[cambie] Licence pal ûs
[cambie] Registro originale del caricamento
The original description page is/was here. All following user names refer to it.Wikipedia.
- 2008-12-01T12:49:02 Abbag 1,280×1,024 (154,245 bytes) ((PERSONALE, AV))
Storic dal file
Frache suntune date/ore par viodi il file cemût che al jere in chel moment.
Leams ae figure
Lis vôs ca sot a son leadis a cheste figure:
Uso globale del file
Chestis altris vichis a doprin chest file:
- Ûs in en.wikipedia.org
- Ûs in it.wikipedia.org
- Ûs in ja.wikipedia.org
Chest file al conten informazions in plui, probabilmentri zontadis de fotocjamare o dal scanner doprât par creâlu o digjitalizâlu.
Se il file al è stât cambiât rispiet al so stât origjinâl, cualchi informazion e podarès no rifleti il file modificât.

robotstxt: allowed

filter: keep


text:
1 di Avost
Il 1 di Avost e je la 213° zornade dal Calendari Gregorian, (la 214° se l'an al è bisest). A mancjin 152 zornadis pe fin dal an.
[cambie] Acjadiments
[cambie] In Friûl
- 1353 - Un edit imperiâl al dâ a la universitât di Cividât il ricognossiment di 'Studium generale'.
- 1509 - I Venezians, che a cirin di là a judâ Cividât ca je assediade, a vegnin batûs a Remanzâs da lis trupis imperialis e a scugnign ritirasi a Udin.
[cambie] Vie pal mont
[cambie] Nassûts vuê
- 1894 - Ottavio Bottecchia, ciclist professionist († 1927)


text:
Trinitât
La Trinitât al è un dai dogmis fondamentâi dal cristianisim e al declare l'unitât de sostance divine, ven a stâi che a son trê Personis divinis ognidune des cualis e sarès eterne e onipotente.
La formule dal dogme a fo fissade dal Concei di Nicee intal 325 p.d.C e si devi in gran part a la opare dal vescul Atanasi e a la polemiche cuintri la dutrine di Ari che a meteve in risalt l'inferioritât dal Fi rispiet al Pari e che a ignorave la tierce persone.
Nol è invezit acetât dai Testemonis di Jeova.


text:
DI BESSÔI - TURISIM EVENTS. Lavorâ in sinergjie par fâ rindi il turisim
Loris Tramontin al spieghe la sô strategjie pe promozion teritoriâl
“La ufierte turistiche? E larès integrade plui che si pues”: Tramontin, di operatôr dal setôr, al resone in tiermins di marketing e al cjate ancjemò pôc complets i pachets che a vegnin proponûts a chei che nus vegnin a cjatâ. “Par gno cont bisugne vê une clare vision dal probleme: al covente puartâ la int in Friûl, in ogni maniere: e cuant che e je achì, bisugne fâji vivi la esperience plui positive che si pues”.
Voaltris o vês colaborât cun TurismoFVG ae realizazion de iniziative “Music and Live”: sconts sui albiercs par chei che a vegnin a viodi i concierts. Funzionie la idee?
Sì, TurismoFVG e à prontât un bon prodot ancje se al larès sburtât di plui sui cjanâi di comunicazion. Vuê lis prenotazions a son fatis simpri mancul des agjenziis e simpri di plui su internet: ven a stâi che al covente fâ plui propagande su la Rêt tai circuits telematics di vendite. Ma la strade e je chê juste; cuant che cualchidun nus sielç par vignî a stâ cualchi dì achì di nô, la nestre preocupazion e à di jessi che di fâlu stâ miôr che si pues, di regalâji cualchi zornade di benstâ. Fâi sperimentâ chel cjanton di bielece e di pâs a misure di om che al è il Friûl e fâji cerçâ la nestre mangjative e i nestris vins. Se un al ven, al viôt un straordinari conciert e al passe cualchi zornade cuiet, legri, passût, lustrantsi i voi e scuvierzint une Regjon simil ae Toscane, al è facil che al torni e che al spandi atôr cul peteç une buine peraule par indreçâ cualchi so amì o parint alì di nô.
Ma ise in Friûl la predisposizion a resonâ in maniere integrade o ognidun tirial l’aghe al so mulin?
O capìs che cheste Regjon no je masse unide ma al è stupit fâsi la vuere e no resonâ come sisteme. Lis tantis polemichis su Springsteen che al dîs “Mandi Triest” a son la spie di ce che o stoi disint. In ogni câs, il probleme al è sì chel dai cjampanilis e des corporazions, ma a son ancje altris situazions di debolece che si varès di frontâ par gno cont par rivâ a costruî un setôr turistic competitîf.
Ven a stâi?
Nus covente une ufierte ricetive plui complete e cualificade. O cîr di jessi clâr: a viodi che Madonna e duar a Vignesie, daspò jessisi esibide a Udin, di imprenditôr no mi interesse, ma di furlan un pôc mi susti, parcè che al vûl dî che no je nissune struture di cussì alt nivel di rivâ a dâ acet ai turiscj di fasse une vore alte. Di fat o vin dome doi albiercs a cinc stelis in Regjon, un a Lignan e un a Triest. E i turiscj siôrs che a puedin spindi a son une fasse di marcjât che no si pues fâ di mancul, soredut intun moment di crisi.
Coventaressial un “brand” ae nestre Regjon par vendisi miôr?
Prin dal “brand” a vegnin lis ideis. Ma intal mont de comunicazion bisugne vê un sproc sintetic. “Ospiti di gente unica” al veve alc di bon, “Tipicamente friulano” al di là dal Tiliment nol funzione. Dut câs e covente une idee fuarte: “Music and live”, par esempli, al è un progjet ae avanguardie che al pee musiche e teritori e Vendola nus al à subit copiât cul so Puglia Sound. Parcè che lis ideis, se a son buinis, a son cence confins. E lis capissin pardut. ■
Walter Tomada


text:
ART-Â. Ce fâ di Vile Manin?
In vot agns lis robis a Vile Manin a son cambiadis un grum, tant che lis aministrazions regjonâls che a àn segnât il cors dai programs de residence di Passarian. Tal 2004, cun Riccardo Illy governadôr, Vile Manin e devente Centri di art contemporanie sot di Francesco Bonami, tra i critics e i curadôrs di art contemporanie plui autorevui tal mont. Po, tal 2008, il cambi. Enzo Cainero, nomenât comissari straordenari, al cîr Marco Goldin, critic manager a cjâf di «Linea d’ombra», e i afide Vile Manin. In program cuatri agns di esposizions sul troi de art moderne. Ma, daspò dal tierç an, la gjestion Goldin si siere e Cainero – e o sin in dì di vuê – al cjape in man la situazion. In mostre il realisim socialist cecoslovac (fin ai 8 di Lui) e lis voris di Matteo Bergamasco, milanês, e William Marc Zanghi, italoamerican (fin ai 23 di Mai). E dai 15 di Dicembar, a 42 agns de mostre inmaneade di Aldo Rizzi, in vile al tornarà Giambattista Tiepolo.
In mert a chel che al è stât fat e al avignî di Vile Manin, «la Patrie dal Friûl» e à sintût doi operadôrs dal setôr, atîfs sul teritori regjonâl di cetancj agns: Andrea Bruciati, diretôr artistic de Galarie comunâl di art contemporanie di Monfalcon e curadôr dal progjet «Painting Detours» tal gnûf centri culturâl «Vile Gorgo “Guado dell’Arciduca”» a Noiarêt de Tor, e Paolo Toffolutti, diretôr artistic dai Spazis publics di art contemporanie Friûl-Vignesie Julie.
«Bisugne dâi une identitât a Vile Manin»_ «Bonami al veve progjets di interès, ma cence lidrîs tal teritori. Po si è passâts a sieltis, chês di Goldin, “blockbuster”, populistis. Tes propuestis transnazionâls o ai viodût dome paradis di oparis cence un progjet daûr».
Ce coventaressial alore par Vile Manin? «Un progjet sientific bon di dâ une fuarte identitât al spazi, che al è stât, cun Bonami, une vitrine, e, cun Goldin, un contignidôr. Si à di vê grande atenzion ae didatiche, si àn di dâ struments ae comunitât par lei ce che si dâ acet».
Par Bruciati Vile Manin e à «grandis potenzialitâts par chel che al inten la formazion, la residence di artiscj. Ancje in gracie dal fat che e je fûr man». Un ben, ma ancje un mâl. «L’isolament al è un limit se no si svicine il public, par esempli cun spuelis de stazion di Codroip». Robis semplicis, al marche Bruciati, ma che no son stadis fatis fin cumò, a dispiet des declarazions sintudis ae vignude di Goldin.
Di une bande, duncje, un non internazionâl e la sô programazion autoreferenziâl, di chê altre, un manager de culture e lis sôs propuestis indreçadis a fâ numars. Dôs figuris dal dut contrariis, ma, dutis e dôs, cence l’interès di une ricjadude sul teritori. Clâr che «a rimetii e je la struture e la comunitât, che no je cressude dal pont di viste culturâl». «Si pues vê un aflùs di public cuntune programazion articolade, diversificade, ma serie e continuative», al dîs Bruciati. «Jo o fasarès grandis mostris, ma ancje des focalizazions in spazis plui piçui e o lavorarès su plui plans – internazionâl, nazionâl e regjonâl –, tignint fer un progjet sientific di fonde». A Vile Manin «e covente une identitât fuarte, o speri che Cainero al rivi a dâje». Segnâi in cheste direzion? «Masse adore par dîlu».
«Progjets che a àn dismenteât il public»_ Di Bonami a Goldin, chel che al è mancjât par Paolo Toffolutti al è un progjet culturâl che al vedi in bon acet il public. Tal câs di Bonami, «al jere indreçât a esperts tal setôr, te suaze di un colezionisim ristret». Tal câs di Goldin, «si resonave dome in tiermins di biliets stacâts». In comun propit la «distrazion» viers i fruitôrs de art. Sedi dal pont di viste logjistic («Vile Manin e je decentrade, si àn di previodi mieçs che i rivin dongje») sedi dal pont di viste educatîf («E je mancjade la formazion di un public bon di esprimi un sens critic rispiet aes arts visivis»).
E il leam cu la art dal teritori? «Bonami e Goldin si son dismenteâts de produzion regjonâl e taliane». A dî la veretât, cun Bonami al jere stât inviât il progjet «Spazio Fvg» par promovi i artiscj di chenti (che al à dât acet ancje a une personâl di Toffolutti, ndr). «Un piçul ghet – al dîs il diretôr artistic dai Spazis publics di art contemporanie –. E je stade une operazion di façade, plui che di sostance». E lis mostris di Goldin dedicadis a Ciol, a Zigaina? «A son stâts omaçs a artiscj che a àn vût e dât dut chel che a podevin dâ. Ancje se a son vîfs, a son distants dal dibatit de contemporaneitât. E sì che vuê al è tant ce discuti e di fâ cognossi».
La esposizion sul realisim socialist in Cecoslovachie? «A Rome e je une esposizion su lis avanguardiis russis – al marche Toffolutti –. Fasìnsi vignî ideis diferentis! E po chescj a son progjets par museus. Se propit o vin voie di seguî un profîl storic artistic a son tancj artiscj talians di dedicâur une mostre e che a podaressin clamâ un public larc. O pensi al periodi che al va di Fontana, Manzoni de fin dai agns Cincuante ae art puare, ae art processuâl, indevant». Se, invezit, si fevele di ricercje presinte, «in regjon a son tancj artiscj brâfs. Nol covente spietâ che a rivin a 80 agns par fâur une mostre». E chê sul Tiepolo? «No ’nt capìs propit il sens». ■
Erika Adami - Par segnalâ iniziativis o par contats scrivêt ae direzion mail: erika.adami [at] libero.it


text:
SLOVENIE. Zornade ecologjiche pai nestris “cusins”
ESERCIT_ Sabide ai 24 di Març stât un esercit di volontaris al à invadût la Slovenie, dal mâr Adriatic fin al confin cu la Ongjarie e fin sù, da pît des Alps. Cui jerino? Cuâl isal stât il lôr intindiment? A decidi di passâ fûr cjase une biele sabide di soreli sul tacâ de Vierte a son stâts miârs di oms e di feminis di ogni etât, di scuelârs e di universitaris, di pensionâts e di disocupâts. Ducj chescj volontaris a àn vût une finalitât une vore valide, sigurant cussì ancje chest an un sucès grandonon ae iniziative Očistimo Slovenijo (Netìn la Slovenie).
Nassude tal 2010 te suaze de azion Clean up the world (Netìn il mont), inmaneade de Onu pe prime volte tal 1993, Očistimo Slovenijo e ven prontade une volte par an di bande de associazion Ekologi brez meja (Ecologjiscj cence confins), socie cun sede a Lubiane (sît internet: http://ebm.si, dome par sloven). A nivel internazionâl, a saran in dut 85 i paîs li che dentri dal prossim Setembar si tignarà une iniziative compagne.
PARTECIPAZION_ Cuâi sono stâts i numars de edizion 2012 di cheste che e je stade declarade “la plui grande iniziative pe racuelte des scovacis mai fate in Slovenie”? Si stime che i volontaris a sedin stâts uns 250 mil di lôr: une cifre no di pôc, tignint cont che la Slovenie e à dome 2 milions 50 mil abitants. Chest al vûl di plui dal 12 par cent de popolazion totâl, cuntune cuote record tocjade tal comun di Radenci, dongje Murska Sobota (al confin cu la Ongjarie), adiriture cul 48 par cent. I comuns che a àn dât la lôr adesion a son stâts 207, dome cuatri aministrazions no àn furnît nissun jutori pe buine riessude de iniziative.
PROMOZION_ Il prin obietîf di Očistimo Slovenijo al è stât chel di cjapâ sù plui scovacis pussibil: si calcole che ‘ndi son stadis ingrumadis adun uns 10 mil toneladis. Un risultât ecezionâl, stant che i volontaris a àn lavorât dome par cinc oris, des 9 di buinore fin aes 2 dal dopomisdì. La organizazion e je stade pardabon ben studiade. Tai mês passâts e je stade fate une vore di publicitât par informâ su chest apontament: a son desenis i mieçs di comunicazion (gjornâi, televisions, radios, ancje sîts internet) che a àn sostignût la iniziative. In plui, diviers personaçs de culture slovene a àn dât la lôr poie: jenfri chescj Vlado Kreslin, cjantautôr une vore innomenât, che al à prestât une sô cjançon tant che imni di Očistimo Slovenijo 2012. Tune foto te pagjine o viodês che ancje il president de Republiche Danilo Türk al è stât a pro de manifestazion.
LA RACUELTE_ I volontaris a vevin di cjatâsi tai puescj stabilîts. Par cjapâ sù lis scovacis a àn vût a disposizion milions di sacs di pueste di 5 colôrs diviers: zâl, blu, neri, vert e ros. In chei di colôr zâl e blu e je lade la plastiche: in chei zâi butiliis, imbalaçs varis, sacuts e tetrapak, in chei blu seglots e cjadreis di plastiche. In chei di colôr neri ceramiche, polistirûl, tiessûts, cd, veris di machine, panolins. In chei verts invezit dome veri, ma no spiei. In ultin, ta chei di colôr ros a son stâts metûts toners, batariis, telefons celulârs, cartucjis, contignidôrs di vuelis e di vernîs, medisinis. In câs che si fossin cjatâts materiâi pericolôs tant che amiant o esplosîfs, la indicazion e jere chê di lassâju li che a jerin e visâ daurman i organizadôrs de iniziative. Par esempli, dongje Tolmin a son stadis cjatadis dôs granadis no esplodudis de Vuere Grande: i artificîrs, clamâts di pueste, si son ocupâts di lôr daurman. Refudums plui grancj tant che gomis di machine o camion, mobii, eletrodomestics a son stâts ingrumâts dongje dai sacs tai puescj indicâts.
REGJISTRI_ La cuantitât totâl di scovacis tirade dongje chest an e pâr jessi mancul di chê dai agns passâts: segnâl che la campagne pal rispiet dal ambient e sta dant i siei bogns efiets. Par difindisi inmò miôr di chei che no vuelin tratâ la lôr tiere cemût che e merte, al è stât tirât dongje il prin regjistri informatic dai sîts li che in dut il paîs a son stâts lassâts refudums in maniere no legâl.
SPARAGN_ Secont la socie Ekologi brez meja, Očistimo Slovenijo (sît internet: www.ocistimo.si, par sloven e par inglês) e à permetût di fâ un lavôr di pulizie che al Stât i varès vignût a costâ uns 14 milions di euros. Par tirâ dongje un franc, la associazion organizadore e vent sul so sît maiutis e sportis di tele cul logo de iniziative. ■
ALESSIO POTOCCO


text:
RIFLESSION. 7. Identitât e universalitât inte bibie
7. Conclusions
Duncje Gjesù di Nazaret, come tancj altris ebreus, al è stât in ecuilibri tra une vision “identitarie” ebraiche e une vision “universalistiche”. Il moviment ebraic che al à cjapât vite partint di lui, ven a stâi chel che al è stât clamât cristianisim, al à vût une propulsion cussì universalistiche che chei altris ebreus no àn volût ricognossilu come part dal ebraisim.
Di chê altre bande, la focalizazion su la Leç, su lis regulis di separazion dai “vêrs” ebreus rispiet a ducj chei altris, insiemit al studi de Bibie ebraiche e a la proibizion dai matrimonis cui no ebreus a àn puartât il popul ebraic a sorevivi, cence Stât e cence il Templi, par plui di 2.000 agns.
Cemût puartâ chestis riflessions inte situazion furlane di vuê? La globalizazion rapresentade dal mût di vivi dai americans, de imigrazion meridionâl e extracomunitarie, de television taliane e par finî de lenghe inglese e di internet nus àn puartât sul cei di un anientament culturâl! Cemût rispuindi a cheste situazions cussì complicade? Nissun lu sa.
Forsit la strade juste e podarès jessi chê di sostignî i “valôrs identitaris” cun fuarce, onestât e eficience politiche culturâl. Prime di dut, bisugnarès cjapâ sù la cussience di jessi une nazion (alc di plui di un individui), daspò bisugnarès, cence machinazions e bassecis personalistichis o politichis, produsi robis buinis a nivel organizatîf e culturâl che a incressin chê che o ai clamât braure furlane. Tal stes timp, nô no podìn no vierzisi a une vision dal mont universalistiche, cognossi lis lenghis, doprâ i struments di cognossince e di comunicazion che il mont al à metût a nestre disposizion. Duncje, a peraulis la cuestion di cemût salvâ l’identitât furlane e pues someâ avonde facile, ma tai fats nol è propit cussì. ■
Franc Fari - de Universitât dal Friûl


text:
Domandait “La fabriche dai predis”
Il mês passât o vin presentât a Vençon, in ocasion dai 5 agns de muart di pre Antoni Beline, il DVD “La fabriche dai predis” (lei ancje la Patrie dal mês di Avrîl 2012) realizât di VideoTeleCarnia par cont di Glesie Furlane e La Patrie dal Friûl.
Cui che al volès vêlu, al pues domandâlu a La Patrie dal Friûl o par email a info@lapatriedalfriul.org o par letare a La Patrie dal Friûl, Basilio Brollo, 6 33013 Glemone (Udin) TEL. 348-7790526 FAX 0432 891941, fasint une ufierte midiant bonific: IBAN n. IT32 V063 4063 8801 0000 0001 208 li de Casse di Sparagn dal Friûl-VJ – Sede di Glemone (UD) e alegant la ricevude relative. ■
redazion


text:
VIERTIDURE – Razionalizazion o centralizazion?
La peraule di ordin e je, soredut, une: razionalizâ. E dongje: taiâ, sparagnâ. Par vie che no si puedin plui permeti di meti, te tresêf, la stesse rate di fen di dîs, vincj agns indaûr. Lis vacjis grassis de politiche a scomencin a sintî i sampogns de crisi. Ma lait a spiegâlu ai nestris politics che forsit al è di bande lôr che la int si spiete che a batin il prin claut. E che a part propuestis di tais sul numar dai conseîrs – propueste che e varà i timps luncs di une riforme costituzionâl prime di jentrâ in vore – no à viodût tais concrets sui fringe benefit, sui vitalizis, sui funzionaris e lis segretariis: dutis rinunciis che a varessin permetût un tai des spesis e bonât il rugnâ popolâr su lis straçariis e lis massepassuderiis. Insome, la soluzion par taiâ, i nestri sorestans le àn cjatade tal acentrâ. Dut sot un unic centri di podê. A ce pro pal Friûl?
Sanitât
La riforme de Sanitât regjonâl al è un pont centrâl e forsit chel plui impuartant volût de aministrazion Tondo. Il president al volarès tocjâ la governance, propit par miorâ e rindi plui eficient il servizi, smagrint proceduris di apalts e subapalt, timps di spiete. La prime vôs e fevelave di un unic dirigjent regjonâl (invezit di 6). La ultime di un spachetament in trê di chest rûl (Friûl centrâl e alt – Friûl orientâl e provincie di Triest – Friûl ocidentâl). A restaressin cussì il Cro, i Irccs, i grancj ospedâi. E lis garzis e lis siringhis a costaran compagn e a rivaran sveltis dapardut, lis listis di spiete si taiaran, i bisturis a lusaran tant che spiei. Trê belançs (al puest dai atuâi sîs). Eficienze? Par fortune che za o jerin la miôr sanitât di Italie, che se paìn dute nô. Ce che si stente a dî al è che il gnûf model al sbreghe il leam stret cul teritori – che al fo il pont di fuarce de riforme Fasola. Si divît il servizi teritoriâl di distrets, in mans a altris managers, dai ospedâi e dai ospedâi di rêt, e puartant la gjestion di chescj sot di altris direzions si riscje che si blochi chê continuitât e integrazion di cure che e fâs in maniere che un vieli dimetût di Tumieç daspò une operazion al puedi continuâ a vê assistence dominciliâr in automatic, cence pierdite di timp, cence altris domandis e impegnativis. E soredut, o tornìn a cjâf de cuistion cuant che si domandìn cui che a saran i responsabii dai distrets teritoriâi. Managers. E i managers a son managers. E come pal solit culì no si taiarà, parcè che a saran paiâts tant che i trê sorestans des trê aziendis. La spending review e va a finîle “tal bano”.
Universitât
Su la alte formazion, chê par intindisi cressude e sostignude dal grant moviment popolâr ancjemò prime dal taramot, si à fat un grant dibatiment. Cualchidun, soredut esponents dal autonomisim, al fevele di pierdite di autonomie, cuant che al sint fevelâ dal progjet di federazion dai Ateneus di Udin e di Triest, chest ultin par dîle dute mai al mandà ju la istituzion de Universitât dal Friûl. Al moment, i senâts academics di Udin e Triest a àn dât acet a un cuadri di colaborazion par alçâ i “indicadôrs di cualitât, il Font di finanziament ordenari e garantî gnovis risorsis” (la suaze di dut chest moviment e je la riforme Gelmini). Si davuelzarà prime su ricercje scientifiche e formazion, che su aspiets gjestionâi e aministratîfs. Vie ai doplons, professôrs che a fasaran sù e jù, i doi Cda si daran dongje insiemit 2 voltis par an. La cjarte e je ancjemò un nûl fumôs. Ma. Un: la ricercje e à di smicjâ a une prospetive globâl. La eventuâl colaborazion no à di jessi ferme ae citât de Alabarde, ma e à di cjalâ oltri confin a nord e a est, pene l’isolament de cognossince. La federazion e à un sens dome in cheste prospetive. Doi: lis motivazions storichis no puedin jessi dismenteadis. Ni voltadis come gabanis. Si sa benon parcè che la Universitât e je nassude. Bisugnarès butâ vie scuasi 40 agns di storie. Si rindarès il teritori plui puar, si secjarès la lidrîs de ricercje. Trê: il caratar e il curriculum de Retore Cristiana Compagno nol permetarès mai un at di suditance, un degradament di Udin a dipartiment o sede di rapresentance stacade di Triest. No je tipo. E po: cui si cjaparessial la responsabilitât di un tâl at di masochisim?
Sul front universitari, si à fevelât ancje di unificazion intune uniche agjenzie dai Erdisu, i doi ents a pro dal dirit al studi universitari. Percors che al sarès plui logjic viodût che o stin fevelant di un ent che al gjestìs la ripartizion des cjasis dai students, di borsis di studis, di mensis. E pûr ancje in chest câs un ecuilibri al podarès jessi cjatât tra volontât decisionâls, ripartide in maniere compagne tra Udin e Triest, e servizis che a funzionin par students, che a àn di jessi centralizâts sul puest, li che si cjate il student. Scomencìn a taiâ poltronis e relatîfs gjetons di presince.
Ater
Il modon popolâr al à i siei coscj. Dal rendicont 2010: il sisteme Ater al coste 78 milions di euros e di chescj, 30 a son di coscj fis. I dipendents a son 340 e il cost dal personâl al è di 19 milions di euros. Cinc diretôrs gjenerâi (ce torment, chescj managers!) a costin 700 mil euros. Cinc Cda e revisôrs dai conts: un milion di euros. Ogni ent po dopo al à i siei uficis tecnics. La governance e je politiche: l’esempli de poltrone pai “trombâts” o riciclâts de politiche. E di fat e je sogjete a spoil system – simpri politic, clâr. Perfet. Nissun al met in discussion che i uficis tecnics, i dipendents a fasin il lôr lavôr in maniere eficiente. Si trate di centenârs di apartaments che a àn ancje bisugne di manutenzion e la nestre edilizie popolâr, ringraciant Diu, no je lassade a “maç-e-bandon” come in altris regjons talianis. Ma cinc Cda, 5 diretôrs gjenerâi, 5 revisôrs – propit 5 – coventino? No. No coventin. L’acentrament te struture di une uniche agjenzie al à chê intenzion, taiâ culì. Sigûr, si vierç un probleme di rapresentance. Te stanzie dai botons al varà di jessi presint il teritori dut, che al viodi des istancis e des esigjencis dal stes, cence sblancjaments teritoriâi. Cence che lis cjasis popolârs de Alte Cjargne a vegnindin degradadis a stalis, a pro des vilis di Triest. La governance centrâl e varà di jessi virtualmentri policentriche. Un “Cencelli” teritoriâl e – robe impussibil – fûr dai zughets politics.
Ents locâi
Di almancul 10 agns si fevele di riformâ lis comunitâts montanis. Prime Comunitâts, daspò Comprensoris, daspò tornadis Comunitâts. Cumò, forsit: Union dai comuns. Però la “mangjadorie” e je simpri restade. Di fat e je une altre tresêf par politics locâi. Ven a stâi: no baste la provincie “ent di mieç” tra Regjon e Comun. Al covente un altri ent di mieç tra “l’ent di mieç” e il comun. E di fat e ven viodude, dai voi de int, come un dai “cjars inutils” de politiche. E alore la soluzion e je: scancelâju. Ma po dopo se lis funzions di ent “di mieç-di chel di mieç” a vessin di jessi cjapadis sù dal “ent di mieç” chel vêr (ven a stâi la provincie), il pericul al è che si pierdi la eficienze dai servizis erogâts. Cul probleme di scugnî ridistribuî ducj chei dipendents tal fratimp cressûts tant che foncs. A chest pont si inserìs la cuistion dai comuns piçui. Aial sens tignî tantis piçulis unitâts locâls – teritoriâls e par pocje int? Malafessì, se a fossin virtuosis. Il probleme al è che la stragrande maiorance di chescj comuns e à i conts inzessâts e inclaudâts: il 50% dai bêçs in casse a covente par paiâ i dipendents, il rest par garantî mutuos par oparis e infrastruturis. Sperant che tal fratimp cualchi sindic nol vebi ancje zuiât cui derivâts. Domandait al prin citadins di Liussûl se nol spint ancje di sô sachete par fâ funzionâ l’ent che al è de sô int.
Chi tocje fâ une sielte tra cuistion di identitât e di autoguvier e eficienze aministrative. Cjatâ, duncje, un compromès, un ecuilibri dulà che l’un e l’altri fatôr a puedin cjatâ vôs. Cul riordin des provinciis al sarès impussibil pensâ a un “ent di mieç” che al cjapi sù ce che a fasevin lis comunitâts montanis. Ma nancje ipotizâ che chestis competencis a passin bot e sclop ai comuns. Il compromès al podarès jessi davuelt di Union tra comuns ni masse grancj, ni masse piçui. Ents di mieç de “juste misure” che a tutelin la specificitât dal puest (ancje di partignince psicologjiche e di identitât), in stât di gjestî servizis di prossimitât e che no fasin di sgambet al ent sorestan (la provincie). A gjavaressin dal dut ancje une altre tresêf dulà che in masse a àn mangjât. ■
Oscar Puntel


text:
FORMAZION. La nestre Universitât e la lenghe furlane
Tal ultin numar de Patrie o vin let l’intervent redazionâl Friûl tradît. Trop la nestre Universitât rispietie la sô leç fondative? Il titul al è une vore fuart. A cheste domande o vin za la rispueste dal gjornalist, ma un piçul resonament o vin di fâlu. La Universitât, ancje la nestre, e à di fâ ricercje e alte formazion in ducj i setôrs, e à di ocupâsi di economie, matematiche, leç, inzegnarie, letaris, ambient e teritori, midisine, comunicazion e relazions publichis, formazion dai insegnants, filosofie, nutrizion e v.i. Masse lunc al sarès presentâ i straordenaris risultâts che la Universitât furlane e à otignût tai siei 35 angs di vite a pro de nestre int e de nestre tiere, risultâts che a son sot dai voi di ducj, ricognossûts a ducj i nivei. Ma chi si limitìn a tocjâ il cantin de lenghe furlane.
O vin di dâ, prime di dut, un suplement di informazion su ativitâts didatichis e formativis. La ativitât didatiche specifiche pai students su la lenghe furlane e rivuarde lis facoltâts di Lenghis e di Siencis de Formazion: i cors ativâts, tra lenghe, linguistiche, didatiche de lenghe, leterature e laboratoris, a son cuatri par Lenghis e cinc par Siencis de Formazion. Rispiet ae alfabetizazion in lenghe furlane, pai dipendents de Universitâts o di altris publichis aministrazions, lis ativitâts formativis a son regolârs, in convenzion direte – p.es. cu la Provincie di Udin, il Comun di Gurize, lis Aziendis sanitariis, l’Ordin dai gjornaliscj – o cui finanziaments de leç 482. La promozion e la informazion sul furlan in Ateneu, ma ancje in colegament cun chei altris ents che si ocupin di furlan (in primis l’ARLeF), al è compit dal Centri interdipartimentâl di ricercje su la culture e la lenghe dal Friûl, il CIRF. A son iniziativis su tematichis specifichis di politiche linguistiche (p.es. la cunvigne pai dîs agns de leç 482), ma ancje di memorie, l’an passât, pai cent agns de nassite dal pari de Universitât furlane, Tarcisio Petracco, cun manifestazions a Udin e a San Zorç de Richinvelde, mostris fotografichis e publicazions.
La ocasion di discuti di Universitât e lenghe furlane, però, no je dome par informâ di ce che si fâs – e la informazion no je mai avonde –, ma ancje par pensâ cemût miorâ, se pussibil, la situazion presint. Lis robis che si podaressin fâ in plui a son diviersis, naturalmentri, a partî dal ûs de lenghe te tabelonistiche interne, tai rapuarts cui students o cu lis istituzions, par rivâ ae didatiche universitarie par furlan, come ch’o vin fat tal master Insegnâ in lenghe furlane. Fondamentâl però, a gno mût di viodi, al è il discors de ricercje sientifiche su la lenghe furlane. I progjets a son, e di nivel, ma a mancjin dramaticamentri i finanziaments, prime di dut par paiâ i colaboradôrs (i zovins ricercjadôrs); no son bêçs par finanziâ lis borsis di studi pe scuele di dotorât, no fevelìn dai assegns di ricercje (al mancul cuntune garanzie, minime, di continuitât) o di concors par ricercjadôrs a timp determinât (chei a timp indeterminât no esistin plui). O soi cunvint che dome se al cres il numar dai studiôs che si ocupin cun competence di furlan, prime di dut in Universitât, o rivarìn a produsi chei struments di descrizion e di promozion de lenghe furlane – tai siei diferents aspiets – che ancjemò a mancjin. E chest lu viôt no dome pe ricercje “pure”, parcè che il furlan al vedi lis prerogativis di dutis chês altris lenghis, ma ancje pe ricercje “aplicade”, par chê ricercje che e à efiets e implicazions pratichis te vite di une comunitât.
In conclusion, lis istituzions furlanis, no dome la Regjon autonome, a àn di meti la Universitât tes condizions di lavorâ ancje tal setôr de ricercje su la lenghe, garantint lis risorsis che a coventin par fâ ce che si à di fâ. La Universitât furlane no à tradît il Friûl, chest al è sigûr, come che nol sarà il popul furlan, che par chest al à scombatût, a tradî la sô Universitât. (a pagjine 27, al rispuint il diretôr Dree Valcic)■
Federico Vicario, Delegât pe lenghe furlane - Universitât dal Friûl


text:
LA FABRICHE DAI… LIBRIS - CONTECURTE. Tite, classe 1924
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf.
I ramaçs a son neris, la tiere e mostre la anime scure; nancje une ponte di vert e cuche, nancje un bâr di tale le sbuse. Ma se tu stâs cidin un moment, tu sintis cori, dulinvie il prât, un ghiti lizêr, un sgrisul di vite.
O pensi di someâ a chest mês, un fregul stiçôs, un tic rabiôs, dispès suturni.
Ce che o volarès pescjâ la tiere cui scarpons, sintîle criçâ, jessi paron des mês gjambis, dai miei pas!
Invezit o soi culì, sentât.
In spiete, tant che simpri: a buinore che mi jevin, mi judin a lavâ la muse, a fâ la barbe, che infin mi sentin sul birocin.. Biel, sì, cu lis ruedis grandis e comut, o frachi un boton e si môf, al è un regâl dai fruts, i miei doi fruts. Cuant che a vegnin a cjatâmi mi contin dal grant cefâ che a àn, dal trafic, di trop che al coste vivi in zornade di vuê, “Viôt di stâ pulît pari, se ti covente alc, claminus” mi disin lant vie.
Mi plasarès che si fermassin cualchi moment di plui: cuant che o soi cun lôr si sfante la fumate di maluserie che mi ten companie dì e gnot.
Lu sai, no pues pratindi che a stedin daûr un vecjo.
La siore badante e fâs tantis bocjis par taponâ il vueit des sôs peraulis: peteçs e morosets di int sui gjornâi a mi propit no mi interessin.
Se o podès invezit saltâ fûr, lâ fin li de ostarie “Da Mame”, fâ une partide di cjartis, dopo mai che lu desideri!
O ben lâ a cjatâ Toni, par sintii ancjemò une volte la conte de ritirade de Russie.
O fâmi compagnâ fin tal cimitieri, par discori cu la mê puare femine, cui miei muarts.
Ma o soi culì, o cjali il timp passâ su li mês mans, ogni dì plui grîf, plui trist, cjamât di ricuarts di timps lontans. Ce che al è sucedût îr no si ferme intal cjâf, si viôt che nol è impuartant, cussì l’aiar lu sofle vie.
L’aiar… a mi puarte une voie, un segret scuindût e dolç, impiât tant che faliscje e inniât te anime: sotvôs o dîs al cîl frêt e insiorât dal soreli a mont: “Sisilute, ti spieti, cuant tornistu?” ■
di GIULIANA PELLEGRINI


text:
Formadi frant
Il formadi frant al è un formadi preparât cuntune lavorazion speciâl, recuperant lis piecis di formadi jessudis mâl.
In Cjargne, soredut intal Cjanâl di Guart e intal Cjanâl di Peteç, la tradizion dal formadi frant e à ancjemò la sô impuartance e vuê, cu la istituzion de protezion dal prodot, si cîr di fâlu cognossi ancje fûr dal Friûl.
La tradizion de lavorazion dal formadi frant e nas dal scugnî di no podê straçâ la robe, che soredut in Cjargne, dut chel che al jere la fadie dal om, al à un grant valôr. Par chest motîf, i fedârs a àn metût a pont la lavorazion dal formadi frant, indulà che lis piecis dal formadi, sedi vecjo che il gnûf, a vegnin masanadis o ancje fatis a tocuts piçui, impastâts cu la pane e il pevar e metûts in brentiei di len.
Il len al da un bon savôr al impast dal formadi, che si pues ancje sintîlu miôr cuant che il formadi al ven stagjonât.


text:
Aghe
La aghe e cjape tantis formis in nature. La cognossin, cemût che o sin usâts a viodile, come un licuit naturâl cence colôr, cence savôr e cence odôr che al covente pe vite su la tiere. Al sô stât solit si clame glace, al sô stât aeriforme si clame vapôr di aghe.
La aghe, diferentementri de gran part di altris sostancis, pes cualis la forme solide a je plui penze di chê licuide, la glace a je mancul penze de aghe licuide. La densitât de aghe e je massime a 4 °C. Chest fat al ven parcè che il volum de aghe al aumente cul sbassâsi de temperadure, cun che che e cale la densitât. La aghe no si po sostituîle inte gran part da lis sôs utilizazions e no conven puartâle a une distance plui di cualchi centenâr di chilometris. Par colpe de incressite de popolazion mondiâl la disponibilitât di aghe potabil par persone a je daûr a calâ, il probleme des risiervis al po jessi risolt cuntune plui buine distribuzion e cul strassâ di mancul. Par chest la aghe a je une risorse di impuartance strategjiche in gran part dal mont. Inte filosofie antighe, cun fûc, tiere e aiar, al è un dai cuatri elements che a componin l'univiers. Lis religjons a sintin la aghe come un element di purificazion: esemplis a puedin jessi il batisim cristian e i bagns rituâi dai ebreus e intal Islam.
Te lenghe furlane la aghe e je presinte cun variis detulis: Cui che al è stât scotât de aghe cjalde al à pôre de frede, Aghe che côr no puarte sporc, Aghe passade no masane plui. Inte mitologje furlane e je presinte la agane, une sorte di strie di aghe.


text:
Austrie-Ongjarie
La monarchie austro-ongjariche, ancje cognossude come monarchie dal Danau o monarchie dualistiche (e clamade ancje Kakanien di Robert Musil, cuntun riferiment ale abreviazion austriache "k. k." par la zone de Cisleitanie) e jere un stât multietnic dale Europe centro- sud-orientâl. Al nassè daspò il cambiament dal Imperi austriac intune monarchie dualistiche secont l'Ausgleich (ven a stâi compromès) austro-ongjaric. Al esistè dal 8 di Jugn dal 1867 al 31 di Otubar dal 1918 (cuant, ale fin dale Prime vuere mondiâl, la Ongjarie a si ritirà de union monarchiche).
E si componeve di doi stâts: dai "reams e i paîs rapresentâts tal Parlament dal ream (tod. Reichsrat), ufizialmentri Cisleitanie" (dome dal 1915 clamade aministrativamentri Austrie), e dai "paîs dale sante corone ongjarese di Scjefin (tod. heilige ungarische Stephanskrone)". Tal 1878 e fo anetude ancje la Bosgne-Erzegovine, aministrade insiemit des dôs entitâts statâls.
I acuardis juridics costituzionâi dal Ausgleich a siguravin (intal sens di une union reâl) la paritât juridiche tra i doi stâts components, in rapuart l'un cun chel altri. Il comun cjâf di stât al ere "l'Imperadôr d'Austrie e re apostolic di Ongjarie'" (tod. Kaiser von Österreich und Apostolische König von Ungarn), dale cjasade dai Asburc-Lorene.
La Austrie-Ongjarie e fo cussì governade di:
Cuntune superficie di 676.715 km² e 52.800.000 abitants cirche (1914), la Austrie-Ongjarie e jere in Europe il secont stât par estension (daûr la Russie) e il tierç par numar di abitants (daûr la Russie e la Gjermanie di chê volte).
Teritorialmentri e comprendeve i atuâi stâts de Austrie, Bosgne-Erzegovine, Cechie, Cravuazie, Slovachie, Slovenie, e part dai odiernis Romanie, Montnere, Polonie, Ucraine, Italie e Serbie.
[cambie] Nons
Come za dit, la Austrie-Ongjarie e ven clamade in plui mûts. Di seguit al è un piçul elenc dalis denominazions, culis relativis spiegazions.
- Tal 1868 l'imperadôr e re Francesc Josef I al stabilis formalmentri il non inmò doprât "monarchie austro-ongjariche" (tod. Österreichisch-Ungarische Monarchie).
- Cuntune conotazion plui gjeografiche, mediant che il Danau al traviersave il stât dualistic par une lungjece di 1.300 km e al costituive il sô flum principâl, a si fevele ancje di "monarchie dal Danau" (tod. Donaumonarchie).
- Parvie dale costruzion su derit costituzionâl di dutis dôs lis parts dal ream, si pues invezit doprâ la definizion "monarchie dualistiche" (tod. Doppelmonarchie). Cheste definizion no à nuie a ce fâ cul simbul imperiâl austriac de acuile a doi becs, che il popul ongjarês nol puartave.
- In aree gjermanofone, la Austrie-Ongjarie e ven ancje definide k. u. k. Monarchie (scurtadure di kaiserliche und königliche Monarchie), che par furlan al si pues voltâ "monarchie imperiâl e regâl".
- Inte leterature si fevele ancje di "Kakanien" - une espression che e ven dal romanç di Robert Musil "L'om cence cualitâts" e che e derive simpri dale abreviazion "k. u. k.".
[cambie] I nons dai stâts components
Cuant che intal passât si fevelave di un dai doi stâts components, a esistevin denominazions specifichis.
- La Austrie imperiâl - fintremai il 1915 - e fo ufizialmentri clamade "i reams e i pais rapresentâts tal Parlament dal ream" (tod. die im Reichsrat vertretenen Königreiche und Länder); te sfere politiche e juridiche, a nivel inufiziâl, si doprave ancje il tiermin "Cisleitanie" (tod. Cisleithanien).
- La Ongjarie regâl e vignive invezit ufizialmentri definide "i paîs dale sante corone ongjarese di Scjefin" (tod. die Länder der heiligen ungarischen Stephanskrone), inufizialmentri ancje "Transleitanie" (tod. Transleithanien).
[cambie] Storie
[cambie] La vie viers l'Ausgleich austro-ongjarês (1848–1867)
Lis lidrîs dale monarchie austro-ongjariche a si cjatin tale contraposizion fra l'Imperi austriac e il ream di Prussie par la supremazie inte Confederazion todescje, che e jere stade impastanade il 8 di Jugn dal 1815 cule Austrie come potence presidenziâl. La Austrie e jere par la Prussie l'ingredei principâl tale Soluzion piçul-todescje (tod. Kleindeutsche Lösung), puartade de Lighe nazionâl todescje (tod. Deutscher Nationalverein): cheste soluzion e proviodeve une fusion dai paîs dale Confederazion todescje sot la egjemonie dale Prussie, cun la contemporanie esclusion de Austrie.
Cheste contraposizion a si disgredeà il 3 di Lui dal 1866 te bataie di Königgrätz (vuere austro-prussiane) a pro de Prussie. La consecuence plui pesante di cheste vuere par l'Imperi austriac e fo l'isolament par vie de separazion obleade dai stâts todescs. A chest indebiliment dal grop gjermanofon tal Imperi al corispondè un rinfuarciment dalis nazionalitâts non gjermanofonis dominantis demografichementri, che al faseve temê la colade di chest stât multietnic (belza periculât tal 1848).
Par limitâ chest pericul, la cjasade imperiâl e dovè prime di dut gjavâ tension al rapuart cul cêt dominant ongjarês. Dal pont di viste dai Asburc ribei tal 1849, i ongjarês a poderin vigni batûts dome cul jutori de Russie. Cule esecuzion di Lajos Batthyány - prim ministri ongjarês di chê volte - e di tros dai siei compagn di bataie, il vincjin Francesc Josef I al divierzè purpûr tal 1850 un abiss, che al deventà in mò plui grant cule separazion de Voivodine, Cravuazie, Slavonie e Transilvanie e cule sumission dal rest de Ongjarie par vie de fuarce militâr dal arciduche Albrecht.
Cule emancipazion dai contadins la cjasade dai Asburc e si cjatave definitivamentri cuintri la nobiltât ongjarese, che e reagì cuntune resistence passive, inte forme di refût dai funzionaris e de vuide. Chest al rindì necessarie une presince militâr permanente. Come lât positîf di cheste fase che e riduseve i privileçs de nobiltât e che e reprimeve i desideris di segregazion a son, insiemit ale emancipazion dai contadins, la modernizazion dal sistem scolastic, la fin de jurisdizion patrimoniâl e la introduzion dal codis penâl austriac.
Il confront al fò infin dismolât ancje par vie dal boom economic; tantetant un svizinament sustanziâl al fò compiût dome tal 1865 cule riconvocazion dal Parlament locâl ongjarês e cule promesse de amplie restituzion de Costituzion ongjarese dal 1848 de bande dal guviêr imperiâl. Altris pas a jerin urgentmentri necessaris.
Lis tratativis di compromes cui ongjarês a forin caraterizâts di posizions ongjaresis mâl rassegnadis. Lajos Kossuth (il cjâf spirituâl de rivoluzion ongjarese ch'al viveve in esili) e il so considerabil compagnatori a votarin pal distacament de Austrie; un compromes al sares stât (secont Kossuth) la "muart de nazion" e "al vares impuest al paîs la cuarde di trazion di interes forescj".
Ale fin tantetant a si imponè la opinion dal lidêr dai liberai Ferenc Deák. Tal incuintri al sustignì che par une Ongjarie libare, culis sôs fuartis minorancis slavis e todescje, al sares stât il pericul di isolâsi e di vegnî infin dividude tra la Russie e l'Imperi todesc. Une aleance cule Austrie indebilide dal problem interni dalis nazionalitâts, sot il guviêr di un monarcje ch'al si sares impegnât tal gjurament de incoronazion de nazion ongjarese, al sares stât par chest di preferî. Al convincè la nobiltât cundiplui cule osservazion che il compromes al vares ufiert la pussibilitât di mantignî la integritât territoriâl e politiche dai possediments latifondiaris e il primât sulis nazionalitâts non ongjaresis in Ongjarie.
Lis tratativis dal compromes austro-ongjarês a forin combinadis in prin dal agn 1867. Chest agn al vè une rie di acjadiments avonde impuartants, cussì riassumibii:
- 17 di Fevrâr - Francesc Josef I al instituì il gnûf guvier disot dal cont Gyula Andrássy; lis tratativis vienesis a forin combinadis invezit tal indoman.
- 27 di Fevrâr - Al si tornà a meti in vore il parlament dal ream ongjarês.
- 15 di Març - A Ofen, il cont Andrássy al gjurà fideltât cul so guvier al imperadôr. Tal timp istes a forin metudis in vigôr lis regolamentazions dal Ausgleich. Chest al à vâl come dì natalizi dale monarchie dualistiche, ancje se lis leçs dal Ausgleich a forin decidudis dai parlaments di ducj e doi i stâts dome par Dicembar dal stes agn.
- 8 di Jugn - Francesc Josef I al fò incoronât re di Ongjarie a Buda.
[cambie] La monarchie dualistiche (1867–1914)
Francesc Josef I al ere formalmentri il cjâf di stât constituzionâl comun (union personâl); sot la sô direzion a vegnivin aministrâts in comun (union reâl):
- la politiche foreste;
- l'esercit comun (tod. k.u.k. Armee);
- la marine di vuere;
- lis financis ch'a coventavin par chestis ativitâts, intai corispondents ministeris dal ream (tod. k.u.k. Reichsministerien).
Austrie e Ongjarie a podevin di cumò indenant regolamentâ dutis lis altris cuistions ognidune par so cont, dutcâs a si rivà volontariamentri a une aree doanale, economiche e di valude comun.
Cule conclusion dal tratât di compromes a no forin comedadis dutis lis citis, cussì la Ongjarie e si ere notade un adatament ogni dîs agns.


text:
venerdì 5 ottobre 2012
Narcissus
E steve dut il dì denant dal spieli.
E tacave di matine, a pene jevade. Si slissave i cjavei, ju petenave, si piturave. A jerin ciertis zornadis che e cambiave dôs, trê voltis la petenadure. E jere buine di fâsi lis strecis e un moment dopo, mudât il vistît, lis disfave, tirant sù i cjavei intun cocon fof.
Il spieli al cjapave dut il ricuadri dal barcon, taponantlu. Inte cjamare no jerin altris barcons. Pe lûs… ben, a jê i bastave une cjandele.
Une dì, no si sa se par vie di un concul tirât de mularie o di un colomp che al jere lât a sbatii intor, il spieli al jere lât in mil fruçons e cun lui la imagjine rifletude di jê.
Disperade e cirì di tornâ a fâ sù la figure, provant a meti adun lis sclesis di veri e tentant di tacâ scaiis di voli cun tocuts di cee, sbrendui di nâs cun cjantons di bocje. Nie di fâ! La fantate no tornave plui!
Alore e pensâ di metisi jê tal so puest, te suaze vueide dal spieli.
E montà sù sul antîl dal barcon, viert.
di Gianfranco Pellegrini
conte cjolte de Ostarie viere
Publicât di chei di Contecurte a lis 10:33
Etichetis: Contis, Gianfranco Pellegrini, Gjenar neri, Gjenar sociâl, Ostarie viere
Iscriviti a: Commenti sul post (Atom)


text:
Variazions Goldberg
Lis Variazions Goldberg (BWV 988) je une opare musicâl par clavicembal a dos tastieris,scrite da Johann Sebastian Bach e puartant il numar 988 tal catalic BWV. Cheste opare ,scrite atôr dal 1740,je le part finâl dai «Clavier Ūburg» publicade a Norimberghe da Baltasar Schmidt. Scrite par Johann Gotlieb Goldberg,mestri de capele dal cont Von Brühl a Dresde Di sigûr je une des oparis pui famosis su le forme «teme cun variazions» e une des oparis pui impuatantis scritis par istroments a tastiere. Scrite al inizi dai ultins dîs agns di vite di Bach,insiemit ae Art de fughe je il pont pui alt de creazion di Bach parsore le musiche strumentâl di istroments a tastiere,sedi dal pont di viste de esecuzion,che dal pont di viste dal stîl e de ricercje musicâl.
In passât lis variazions Goldberg jerin viodudis come un esercizi tecnîc puitost ripetitîf,ma tal XX secul il contignût emotîf e le puartade de composizion interie,ven valorizade. Son tantis lis incisions di cheste opare in dut il mont,che cul timp je divignude une des oparis dal compositôr todesc pui scoltadis dai apassionâs di musiche classiche.
[cambie] Le motivazion
Il cont Hermann Carl von Keyserling,grant estimatôr di Bach al jere ambassadôr de Russie a Dresde.Grant apassionât di musiche,il cont veve cjapât sot la sô protezion un zovin, virtuôs, Johann Gottlieb Goldberg,par falu studiâ cul pui vecjo dai fîs di Bach,Wilhelm Friedermann. Intal 1740 il cont mande Goldberg a Lipsie par studiâ cun Bach in persone. Johann Nickolaus Forkel,il prin a scrivi le biografie dal compositôr todesc,nus conte cemût son nassudis lis variazions:
Il cont al jere malât, tant che la gnot nol podeve durmì.Goldberg che viveve a cjase sô,cuant che il cont nol rivave a durmi,par distralu al sunave in te cjamare dongje.Une volte il cont veve dite a Bach se al podeve scrivi cualchi toc musicâl par falu sunâ a Goldberg cuant nol podeve durmi.Bach pense che il miôr mût di contentâ il cont fôs di scrivi des variazions,gjenar musicâl che fin cumo' nol veve top cjapât in considerazion par vie de melodie di fondament,simpri compagne.Ma sot lis sôs mans,lis variazions divegnin une opare musicâl di grant valôr,tant che il cont nol jere mai strac di scoltalis,e ogni volte che al sintive che le gnot nol podeve durmi,domandave al sô protèt:"Cjar Goldberg,sunimi un pôc lis mês variazions".Mai Bach al fo tant ricompensât come in chest câs.Il cont regale a Bach une tace cun cent luîs d'aur.Ma cheste opare d'art no sarês stade pajade in mût adeguât neancje se il premi al fôs stât mîl voltis pui grant.
Ma no ducj i studiôs son d'acuart cun cheste conte di Forkel,prime di dut parce' le prime edizion dal 1742 no je dedicade a nissun.E Goldberg in tal 1742 al jere un zoin di 15 agns,brâf di sigûr,ma nol veve la tecniche necesarie par sunâ cheste composizion.Ma par Buscaroli il fât che le composizion no veve le dediche je le confirmazion dal fât che Bach e il cont jerin une vore amîs.
[cambie] Lis variazions
Le opare je une composizion par clavicembal a dôs tastieris e je formade da une Arie,30 variazions parsore de melodie di cheste Arie,e une Arie finâl. Lis 30 variazions son dividudis in 10 gîrs di tre formis musicâls:le forme a Bâl,le forme a "toccata" (tocjade) e il canone musicâl,che di gîr in gîr al slargje l'intervâl di distance des vôs. Le variazion 16 divît le composizion in dôs bandis compagnis,le seonde divente par l'ocasion un toc cul stîl de Overture francese.
Lis variazions 13,14,17,,20,23,26,e 28 àn di jessi sunadis ""a doi manuâls"" come da indicazion in te partizion.Lis variazions 5 e 29 a un o doi manuâls. Ma dute le opare puês jessi sunade,cun pûi dificultât,cun un clavicembal o un piano cun nome un manuâl.
Lis variazions son dutis in Sol Maiôr,mancul la 15,la 21,e la 25. Tantis son costruidis in te forme binarie,al ûl dî che si puês cjatâ une sezion A e une sezion B.
[cambie] Leams esternis
- Variazioni Goldberg Registrazion MP3 con licence Creative Commons.
- Variazioni Goldberg BWV 988 Oregon Bach Festival (Flash)
- Var. 30 Quodlibet Smith/Korevaar (Flash)
- 14 Canons BWV 1087 Smith/Hall (Flash)


text:
Metriche
La metriche e je la struture leterarie di un componiment poetic, che e determine il ritmi e l'andament gjenerâl: la critiche leterarie, analizant une part significative de produzion poetiche di une cierte culture e fisse canui, categoriis ricorintis e significativis, che a classifichin la composizion dai viers e des strofis.
Par grêc e par latin e jere fondade su la cuantitât (brevitât o lungjece) des silabis (metriche cuantitative); intes lenghis anglosassonis modernis si base su rime e alternance dai acents (metriche acentuative); intes lenghis romanichis su rimis, acents e numar des silabis.
Simpri cul tiermin metriche si segne ancje chel branc particolâr de sience filologjiche che si interesse dal studi di chestis struturis.


text:
Landkarte Steiermark
Graz
Wichtige Stadte in Steiermark:
Bad Aussee, Barnbach, Bruck an der Mur, Deutschlandsberg, Eisenerz, Feldbach, Feldkirchen bei Graz, Fohnsdorf, Frohnleiten, Furstenfeld, Gleisdorf, Gratkorn, Graz, Hartberg, Judenburg, Judendorf-Strabengel, Kapfenberg, Karlsdorf, Kindberg, Knittelfeld, Koflach, Krieglach, Leibnitz, Leoben, Liezen, Murzzuschlag, Rottenmann, Schladming, Seiersberg, Spielberg, Trofaiach, Voitsberg, Wagna, Weiz, Zeltweg
Nachbarbundeslander:
Burgenland, Karnten, Niederosterreich, Oberosterreich, Salzburg
Nachbarlander:
Slowenien


text:
Prime vuere mondiâl
La prime vuere mondiâl (cognossude ancje come la grande vuere) e fo une vuere che si davuelzè principalmentri in Europe tra il 1914 e il 1918, provocant milions di muarts e cambiaments grandonons pe situazion politiche mondiâl.
Lis fuarcis aleadis (Ream Unît, France, Russie e plui tart Italie e Stâts Unîts di Americhe) e sconfizerin lis potencis centrâls (Austrie-Ongjarie, Gjermanie, Bulgarie e Imperi Otoman).
Gran part dai combatiments de Prime Vuere Mondiâl a forin sul Front Ocidentâl, jenfri di un sisteme di fortificazions e trinceis che a lavin dal mâr dal Nord fintremai i confins de Svuizare. Chest sisteme in scjale plui piçule e fo aplicât ancje sul front talian, mancul intal front orientâl, dulà che i spazis a jerin plui grancj, cun planis e pocjis feradis. Altris combatiments a si davuelzerin sul mâr e sot di lui, e ancje, pe prime volte te storie, par aiar. Plui di nûf milions di soldâts a muririn insieme cun tancj altris civîi.
La vuere e causà la disintegrazion di cuatri imperis: chel Asburgjic, chel todesc, chel rus e chel otoman. La Gjermanie e pierdè ducj lis colonis, e a nasserin gnûfs stâts come la Cecoslovachie e la Yugoslavie, e altris a forin tornâts a creâ (Polonie).
La grande vuere e fo une roture decisive cul vieri ordin dal mont, vignût fûr da lis vueris napoleonichis e che al jere stât un pôc modificât des rivoluzions nazionalistic de metât dal XIX secul.
Il motîf scatenant de vuere e fo la coparie dal Arciduche d'Austrie Francesc Ferdinant a Sarajevo, in Bosgne, ai 28 di Jugn 1914 di bande di un iredentist serp, Gavrilo Princip.
[cambie] Lis causis
[cambie] La grande vuere in Friûl
La grande vuere in Friûl e à vût un rûl une vore impuartant; sedi parcè che propite te nestre tiere a combaterin talians di une bande e austro-ongjarês di chê altre, sedi parcè chè di fat dome cun la fin dal conflit la piçule patrie e tornà a jessi unide sot il Rean di Italie.
Cul començament de vuere, il 24 di Mai dal 1915 Udin e deventà la sede dal comant suprem dal esercit talian
[cambie] Cronologie
- 24 di Mai Sul Colovrat, dongje Drencje al mûr il prin soldât italian de vuere; al jere un furlan di Udin, Riccardo di Giusto dall'8° reziment alpins
- 6 di Avost: al mûr in bataie Enrico Toti, militâr talian
- 9 di Avost cun la seste batae dal Lusinç i talians daspò 13 mês a cjapin Gurize; e je la prime grande vitorie dal nestri esercit
- Otubar-Novembar Par vie de rote di Cjaurêt dut il Friûl al ven ocupât dai austri-todescs
[cambie] La grande vuere in Italie
La Italie e jentrà in vuere insieme cun i Aleâts cuintri da l'Austrie-Ongjarie ai 24 di Mai dal 1915 par liberâ lis citâts talianis di Trent, Triest e la Vignesie Julie che ancjemò a jerin sot da l'Austrie-Ongjarie, ma che a jerin dal pont di viste lenghistic, storic e culturâl leadis al Italie; un altri fin al jere chel di espandi l'imperialisim talian su dut il Mediterani tacant dal Adriatic e dai Balcans. La vuere e terminà par l'Italie ai 4 di Novembar Italie 1918, Une dì prime Triest e fo tornade a unî a la Maripatrie. Daspò di cheste vuere il Friûl orientâl che fin ta chel moment a si cjatave "Di là dal Clap", al fo riunît al Friûl udinês.


text:
Lubiane
Lubiane (par sloven Ljubljana (jutori·info), IPA [ʎub'ʎanʌ]; par todesc Laibach) e je la capitâl de Slovenie de indipendence tal 1991. E je logade su lis rivis dal piçul flum Ljubljanica e e à un interessant centri storic in stîl liberty. La architeture de citât e je une vore dongje a chês che si cjatin in Austrie. A Lubiane si cjate ancje une impuartante stazion de ferade.
[cambie] Storie
In tal lûc dulà che e je Lubiane vuê al fo fondât di bande dai Romans une colonie di non Aemona intal 15 d.d.C.. Lis primis citazions de citâts in documents scrits a si cjatin intal 1144 (come Laibach) e tal 1146 (come Luwigana).
[cambie] Leams esternis


text:
Scarpis neris e lucidis, cuntun tac alt e solit, e une striche plene di lustrins che si strenç ator de cjavile. Scarpis che ti slungjin lis gjambis come par magjie, e ducj si zirin a cjalâti, parcè che cuant che tu cjaminis al è un biel viodi. Scarpis speciâls: a balin bessolis, mi à dite. E tu spindistu ducj chei bêçs par un pâr di scarpis? I ai dite jo.
Alore jê e à ridût, cul so ridi sutîl, gherp e sut. Un ridi amarotic che e à dome jê e che distès le fâs biele e sensuâl, e che ti inmaghe come une supliche. Mi costin mancul di un om, e mi dan tant di plui, mi à dite...
Chê libertât che tu bramavis tant, cumò vele ca: nude e stramontant, che tu puedis aurînt tante che tu ‘nd vûs. Ma no ti paie, lu sai: tu daressis il cûr e la anime par no balâ bessole. Un cûr e une anime che però tu âs za spindûts.
Ti ai spiade cul pinsîr mil voltis. Stretis lis scarpis preziosis tal sen, discolce par no dismovi la tô creature, tu balis te miezeombre denant dal spieli une musiche imagjinarie... Slow, slow, quick-quick, slow... Un pas daûr chel altri, i pîts a disegnâ figuris sul paviment. Il comedon pleât e il braç sù ben, ma che nol sedi rigjit, cussì ti àn insegnât... Il cjâf zirât a pene di profîl, e un ridi fent sui tiei lavris, e il barbuç adalt, come di une che e cjale il mont di parsore vie... Slow, slow, quick-quick, slow: plan, plan, svelt-svelt, plan. Un tango di chei che ti cjapin il cûr, une di chês musichis che ti segnin come une sgrifade, e po cuant che tu vuarissis ti reste la cicatrîs daspò de gruse.
Tu balis la tô musiche cidine; il to mont si môf dentri dal spazi di chei pas, te solitudin des tôs gnots, tal cidin di peraulis ladis pierdudis, tal frêt di une stanzie che no si scjalde plui cui suspîrs e cu la maravee.
Ma finît il to bal, cuant che chê musiche mute e torne a sei dome un spazi vueit che nol vûl jemplâsi, alore tu pois lis scarpis e tu ti sbassis a bussâ i siums sudâts e gaiarins di tô fie. Ma ben planchin, che no si dismovi e che - almancul jê - no ju pierdi tal grim de gnot.
Alì, e dome li, il to cûr rimit al bale pardabon lizêr.
di L'Antescûr


text:
Latin
Il latin al è une lenghe indoeuropeane dal grup des lenghis italichis, fevelade a Rome e intal Lazi almancul dal prin mileni p. di C.
Il latin al à cuistât grande impuartance cu la espansion dal stât roman e stant che al jere lenghe uficiâl dal imperi si è inlidrisât in grande part de Europe e de Afriche setentrionâl. Dutis lis lenghis romanichis a divegnin dal latin volgâr, ma peraulis di origjin latine si cjatin dispès ancje in tantis lenghis modernis di altris çocs: chest parcè che intal mont ocidentâl par plui di un mileni il latin al è stât la lenghe francje de culture, de sience e dai rapuarts internazionâi, e duncje al à influît su lis variis lenghis locâls. Cuant che e je lade al mancul cheste sô funzion, tor dal secul XVII-XVIII, e je stade cjapade des lenghis vivis europeanis di chê volte e, in cierts ambits leteraris (memorialistiche in particolâr) e inte diplomazie, dal [[francês, lenghe romaniche, che cussì al à continuât a promovi lis peraulis di origjin latine in chei altris idiomis. A partî dai ultins decenis dal secul XIX, si è lât imponintsi in maniere graduâl in Europe e intal mont l'inglês, lenghe di çoc gjermanic. Intant, par vie de scuvierte de Americhe e de politiche coloniâl dai stâts europeans, lis lenghis de Europe ocidentâl, che la lôr olme latine e jere cussì fuarte, si son difondudis in grande part dal mont.
La lenghe latine si è disvilupade ancje in gracie dal contribût di dutis lis lenghis dai popui che e je jentrade in contat dilunc de epoche romane, e in particolâr cui idiomis italics e cun chei fevelâts intal mediterani orientâl (soredut grêc). Cumò lis lenghis cun plui someance cul latin a son il sart pe pronunzie, il talian pal lessic, il rumen pe struture gramaticâl (declinazions). Il latin eclesiastic in maniere formâl al reste la lenghe de Glesie catoliche romane ancjemò vuê e e je la lenghe uficiâl de Sante Sede. La Glesie catoliche e à doprât il latin tant che lenghe liturgjiche principâl fin al Concili Vatican Secont. Il latin al è doprât par designâ i nons intes classificazions sientifichis des creaturis viventis.


text:
Inteligjence artificiâl
Le inteligjence artificiâl e jé une materie nassude tal 1958 metint insieme i sfuars di quatri areis disciplinâr: filosofie, matematiche, psicologjie e inzegnerie.
Secont le definizion pui comun (ancje se no je le uniche), le inteligjence artificiâl e je le materie che studìe e che progjete agens inteligjens, dulà che un agent al é un sisteme in grât di interagi cul ambient che lu circonde e di cjapà lis decisions pui adeguadis par otigni el so obietîf.
Le inteligjence artificiâl e studìe sia i argomens leâs ale percezion de realtât (psicologjie cognitive), sia i schemas di resonament (aprendiment automatic), sia le pussibilitât di modificà el ambient dulà che si cjate el agent (robotiche) e cui sôi studis e à alimentât le ricerche in tancj setors de cognosinze.


text:
Parcè?
Su mo su mo.
Allegri se al piert al va vie e il milan nol piert dôs voltis di file e insome
l'Udinese no vinçarà.
Sperin, dutcâs, intun paregjo che al fasarès ben un pôc a ducj, tal sens che al lassarès lis robis come che stan, cun dutis dôs lis scuadris che 'nd àn di vinci chê dopo.
E alore, stant cussì lis robis, no ai fat un cartel par il Milan, ma o ai fat un cartel par il Guido, che je ore di finîle che ogni robe che al dîs al salte fûr alc, come dopo joibe che al ven fûr, Messagjero, clâr, che al sarès za pront Del Neri, che la panchine e bale, che nol va dacuardi con pozzo fi e vie di chê ande.
Alore... o vin la panchine d'aur, sentade a Udin, non chê une siore persone, non che un grant profesionist. Dulà cjatistu un altri cussì.
E magari no altris a pratindìn che al inventi campions ogni doi mês, nomo?
Insome.
Di miôr, al moment, no mi pâr di viodi, e chi brâfs, mi parin za ben sentâts.
Tigninsi il Guido, e viodin di tratâlu ben!


text:
De Vichipedie, la enciclopedie libare dute in marilenghe.
La Federazion Russe (rus Poccийckaя Фeдepaция (jutori·info)), o ancje dome Russie, al è il stât dal mont cun la superficie plui grande, che va de Europe fin in Asie, confinant cuntun grum di paîs. E je nassude al moment de dissoluzion de URSS, di cui e jere la republiche plui impuartante; ancjemò vuê e à une alte influence su lis altris republichis nassudis dal URSS, riunidis inte Comunitât di Stâts Indipendents.
Intai ultins agns, la popolazion inte federazion e je calade fuart, ancje se e reste un dai paîs dal mont che ospite il plui grant numar di immigrâts. Dal pont di viste aministratîf, la Russie e je dividude in 88 sogjet minôrs, ognidun cuntun grât plui o mancul alt di autonomie.


text:
Figure:Wappen Wiesbaden.svg
De Vichipedie, la enciclopedie libare dute in marilenghe.
Chest file al ven di Wikimedia Commons e al pues jessi doprât di altris progjets.
La descrizion su la sô pagjine di descrizion e je mostrade ca sot.
move approved by: User:ChristianBier
This image was moved from Image:Coa de-Wiesbaden.svg
[cambie] File history
Storic dal file
Frache suntune date/ore par viodi il file cemût che al jere in chel moment.
Leams ae figure
Lis vôs ca sot a son leadis a cheste figure:
Uso globale del file
Chestis altris vichis a doprin chest file:
- Ûs in af.wikipedia.org
- Ûs in als.wikipedia.org
- Ûs in an.wikipedia.org
- Ûs in ar.wikipedia.org
- Ûs in ast.wikipedia.org
- Ûs in az.wikipedia.org
- Ûs in bar.wikipedia.org
- Ûs in be.wikipedia.org
- Ûs in bg.wikipedia.org
- Ûs in br.wikipedia.org
- Ûs in bs.wikipedia.org
- Ûs in ca.wikipedia.org
- Ûs in cs.wikipedia.org
- Ûs in cy.wikipedia.org
- Ûs in da.wikipedia.org
- Ûs in de.labs.wikimedia.org
- Ûs in de.wikipedia.org
Visualizza l'utilizzo globale di questo file.
Chest file al conten informazions in plui, probabilmentri zontadis de fotocjamare o dal scanner doprât par creâlu o digjitalizâlu.
Se il file al è stât cambiât rispiet al so stât origjinâl, cualchi informazion e podarès no rifleti il file modificât.


text:
Sicilie
La Sicilie e je une regjon autonome a statût speciâl de Italie meridionâl. E je la plui grande isule dal Mâr Mediterani e ancje la plui grande regjon taliane. E je bagnade a Nord dal Mâr Tiren, a soreli jevât dal Mâr Joni e a Sud dal Canâl di Sicilie. Il cjâf lûc al è Palermo.
[cambie] Teritori
La Sicilie e à une superficie di 25.710 km2, par il 61,4 par cent colinâr; lis monts a ocupin il 24,5% dal teritori, e il restant 14,1% al è plan.
La regjon e à une intense ativitât vulcaniche, par vie de sô posizion e de sô morfologjie. I vulcans atîfs a son trê: il plui grant al è l'Etna, di 3.263 metris; la sô ativitât comprent eruzions di lavis basaltichis che sucedin a periodis di calme. Lis altri doi a son Stromboli e Vulcan.
La plane plui grande e je la plane di Catanie, di origjin diluvionâl.
[cambie] Storie
[cambie] Economie
[cambie] Traspuarts
[cambie] Autostradis
La regjon e je cuvierte di une rêt autostradâl a vonde complete:
- A18 Messine-Catanie
- A19 Palermo-Catanie
- A20 Messine-Palermo
- A29 Palermo-Mazara del Vallo-(Trapani)
E je in costruzion il trat Catanie-Siracuse de autostrade A18, il cui completament al è previodût par il 2009.
[cambie] Feroviis
La rêt feroviarie e tocje dutis lis citâts plui impuartantis, ancje se lis liniis a son scuasit dutis dal XIX secul, e son stâts fats pôcs intervents di modernament: lis liniis a binari dopli a son dome uns tocs de Palermo-Messine e de Messine-Catanie-Siracuse, par un totâl di 149 chilometris su un totâl di 1.360 km.
[cambie] Politiche
Liste dai components de zonte regjonâl:
[cambie] President
- Raffaele Lombardo
[cambie] Assessôrs
- Mario Torrisi: presidence
- Giovanni La Via: agricolture e forestis
- Nicola Leanza: bens culturâi e publiche istruzion
- Guido Lo Porto: belanci e financis
- Antonino Beninati: cooperazion, comerci, artesanât e pescje
- Paolo Colianni: famee, politichis sociâls e autonomiis locâls
- Giovanna Candura: industrie
- Agata Consoli: lavôrs publics
- Santi Formica: lavôr, previdence sociâl, formazion professionâl, emigrazion e imigrazion
- Roberto Lagalla: sanitât
- Rossana Interlandi: teritori e ambient
- Dore Misuraca: turisim, comunicazions e traspuarts
[cambie] Viôt ancje
[cambie] Leams
- (talian) Sît ufiziâl de regjon


text:
PAGJINE TECNOLOGJICHE. Softcatalà, un esempli di imitâ
Cjalant la situazion atuâl de informatiche par furlan, no si viodin tancj ponts posîtifs. Fûr che tastieris e coretôrs ortografics par judâ a scrivi in mût just e cualchi sît ca e là cuntune version in marilenghe, l’interès par ufrî une esperience tecnologjiche furlanizade e je avonde basse.
Par viodi cemût che altris a provin a afrontâ chest probleme, si pues cjalâ come tantis altris voltis al mont catalan. Par cheste lenghe, za dal 1998 e je ative une associazion cence fins di profit, Softcatalà (www.softcatala.org), fate di volontaris che si ocupin di promovi sei in mût teoric che pratic la difusion dal catalan tal mont des gnovis tecnologjis.
Sul sît web de associazion si puedin cjatâ traduzions di programs, sistemis operatîfs, struments di corezion ortografiche e un grum di altris robis. La associazion e à po metût dongje cui agns une vuide di stîl, che e ven doprade in ducj i progjets puartâts indevant. In chest mût si à rivât a vê une nomee di indipendence e professionalitât, che a garantissin une uniformitât e un glossari comun a ducj i progjets di traduzion.
Tai ultins timps, viodût che la atenzion si sposte simpri plui vierç il mont de telefonie, SoftCatalà al à ancje viert un grup, CatDroid, che si ocupe de traduzion dal sisteme operatîf di Google in catalan. Chest projet e lavore ancje come par sburtâ la difusion dal catalan par mieç di campagnis e protestis cuintri lis aziendis che no rispietin i dirits dai utents di doprâ il catalan: par esempli, a Març cuant che si à di discuviert che Samsung no veve includût il catalan tal so gnûf telefonut, i utents a àn fat partî une proteste e la aziende coreane par evitâ une brute publicitât à scugnût comedâ lis robis daurman, publicant un inzornament par zontâ il catalan aes lenghis disponibilis.
Par concludi, chel di SoftCatalà al è un bon esempli di iniziative partide de int par difindi i dirits di une minorance intun setôr dificil, ma fondamentâl come chel de tecnologjiis. La sperance e je che ancje i furlans rivedin a inacuarzisi in timp de impuartance di impegnâsi par podê doprâ la lenghe furlane in ogni aspiet de lôr vite. ■
ANDREA DE CORTE


text:
IL FERÂL. Diaspore in cjase
Un plevan des mês bandis si cjatave une vore ben cu la superiore, in sens spirtuâl naturalmentri, e al jere su lis spinis parcè che la regule e diseve che, spirât il secont mandât, la superiore no podeve restâ cun chês stessis muiniis. Dopo tant pensât e tant preât, chel plevan al à vude l’ispirazion juste. Invezit di gambiâ la superiore, al à fat partî dutis lis muiniis e cussì la comunitât si è rinovade secont la regule.
Se jo o ai voie di fâ sparî un popul, o copâlu te sô anime e tignîlu in vite par doprâlu di mus, o pues fâ dôs robis: gjavâi la sô clime spirtuâl sparniçantlu pal mont o lassâlu a cjase sô e gambiâi dal dut la sô aghe spirtuâl. Il secont sisteme al è plui carogne. Prin di dut si salve la muse denant de storie e po si gjave l’arbul di lidrîs gjavant la lidrîs al arbul.
Chel che al è pal mont al pues simpri vê tal cjâf la memorie de sô tiere e dal so aiar e clucî la sperance di podê tornâ. Ma cuant che un al devente forest e straneât a cjase sô, parcè che nol à plui cjase, i ven a mancjâ ogni sperance e ogni pussibilitât di riscat.
I furlans si son cjatâts a fâ i conts ancje cun cheste seconde diaspore, plui galiote e periculose. Chei che a jerin a vore in France a sintivin la nostalgjie e il valôr de lôr tiere, salacor cun plui lancûr e intensitât di chei che a jerin restâts a cjase. Parcè che a restavin furlans. Ma se un stât al rive a fâi capî a un furlan che la sô culture e je puare e limitade e in pierdite e che al à dut ce vuadagnâ a butâsi te grande culture taliane, al à rivât a fâ la robe plui tremende di chest mont: a fâ in mût che un popul intîr al odei se stes e lis sôs lidrîs e si copi. Cheste e je veramentri la “seconde muart”, chê cence apel ricuardade te Apocalìs (21, 8). L’infier nol è murî ma restâ vîfs cu la muart dentri e cence viodi Diu. Un popul al à l’infier cuant che al è vîf ma muart par dentri e cence un pont di riferiment spirtuâl e culturâl.
Si pues lâ indenant distès. Di fat o sin lâts indenant. Dome che altri al è cressi di protagoniscj e altri al è cressi di sotans. Altri al è cressi te proprie clime culturâl e altri al è cressi tune clime foreste. Al è juste il contrari. Se duncje i risultâts che o vin sot i vôi no son esaltants, cirìn almancul di dâi al popul furlan, che nol à grancj debits cu la storie e cul mont, chês atenuants che si dài a un delincuent. Soredut no volarès che a fâ la predicje a fossin propit chei che no dome no i àn dade une man ma che a àn judât il paron e il prepotent di turno a butâ la nestre int tal fossâl.
PRE ANTONI BELINE
Gjavât di: Un popul in eterne diaspore, ciclostilât, 1995


text:
FRIÛL EUROPE. A coventin plui Europe, plui unitât e plui diversitât
A SON TIMPS DI CRISI: ECONOMICHE, FINANZIARIE, POLITICHE E SOCIÂL. Chest al vâl un pôc dapardut, ma soredut in Europe. La situazion e je stade une ocasion buine, par tancj di lôr, par fâi cuintri ae Europe, al procès di integrazion europeane e aes istituzions continentâls. Chestis critichis a àn te smire in particolâr l’euro, che in teorie al è une monede fuarte, ma in pratiche al debil par vie che no à daûr une politiche unitarie, in particolâr in cjamp fiscâl e monetari.
A son critichis justis, dut câs chê di saltâ fûr de monede uniche, di tornâ a chês statâls di prime, e magari di tornâ a viodi (o a disfâ) i diviers Tratâts e duncje la stesse Union europeane e je une soluzion falade. La crisi no je tant chê de Europe che e je (o des “Europis” che a son: chê dal euro, chê di Schengen…), ma de Europe che e mancje. Il probleme al simpri chel: la Union Europeane e je fate sù dai Stâts, che di une bande a scuegnin passâ competencis e cuotis di sovranitât a chê e ancje ai nivei substatâi di guvier, ma di chê altre, par vie de lôr impostazion “ontologjiche”, no rivin a fâlu ad in plen.
E cussì si cjatisi ancjemò a mieze strade tal cjamp fiscâl e monetari cu lis busis che o vin za menzonât e in chel de economie, cun dut dal “marcjât unic”. E si è ancjemò plui indaûr sul plan politic, stant che i citadins e i lôr rapresentants tal Parlament european a partecipin masse pôc ae produzion di decisions operativis e di imprescj normatîfs e la UE e à une ande simpri plui “intergovernative” e simpri mancul “comunitarie”. Cul risultât che lis sieltis strategjichis o a vegnin fatis (o no fatis) tra vêts e tratativis cence fin o a vegnin cjapadis sù in maniere tecnocratiche: in ducj doi i câs cence la sovranitât e la democrazie che a coventin.
La atenzion palesade a nivel european viers de tutele des minorancis, che tai ultins agns e je lade al mancul, e je un spieli di dut chest. A coventin plui Europe, plui unitât e plui diversitât. ■
MARCO STOLFO


text:
STORIE DI CUVIERTINE - CUINTRISTORIE DAL NÛFCENT 1900-1910
CAPITÂL DE MODERNITÂT
Al scomence pardabon cul bot il prin deceni furlan dal ‘900: di fat, ai 27 di Avost dal 1903 si scree a Udin la grande fiere campionarie, la Esposizion Regjonâl, calcolade tant che l’avigniment economic, culturâl e mondan plui impuartant dal an di bande di dutis lis cronichis no dome dal Ream di Italie, ma di Europe. Il nastri de scree al è stât taiât in presince des maestâts graciosis” Vitori Emanuêl III di Savoie e la regjine Eline, che in chei stes dîs si cjatavin intal Padoan par une rassegne aes trupis dal III e IV Cuarp di armade impegnadis intes grandis manovris militârs. Al pâr che i sovrans – e in mût particolâr la regjine – si fossin declarâts un grum curiôs de rassegne, batint par abandonâ i gjenerâi ai lôr zûcs di vuere, ben plui atrats dai bancuts udinês che a esponevin il miôr di ce che a podevin ufrî chê volte la agriculture, la industrie, l’artesanât, il cumierç e la culture di dute la nazion. La capitâl furlane e jere deventade par cualchi dì il centri di dibatiments animâts, di spetacui, di dimostrazions publichis su chel che sience, tecnologjie e inovazion a prometevin al gjenar uman. Fotografiis de citât a cimiavin su lis pagjinis des rivistis parisinis, londinesis e vienesis.
UDIN CITÂT DE LÛS_ No je stade ciert casuâl la sielte di Udin par ospitâ tant vivôr. Di fat, di agns la capitâl furlane e jere daûr a dâ prove di une vocazion straordenarie ae modernitât. A jerin stâts fats adiriture tal 1880 i prins esperiments di iluminazion eletriche di place Vitori Emanuêl II (cumò place Libertât) par opare de Edison Taliane e de Siemens. Un Artûr Malignani une vore zovin, che nol veve nancje vincj agns, al restà tant inmagât che intal zîr di pôcs agns dai siei laboratoris udinês al varès fat saltâ fûr i progjets che a àn fat di Udin la tierce citât in Europe a vê la iluminazion eletriche. Curt il pas viers sperimentazions che a àn il savôr di un romanç di Juli Verne: la invenzion e la realizazion di machinis eletrichis a cuatri ruedis, dotadis di dinamo a pilis ricjariabilis cuntune autonomie di 60 km e buinis di tocjâ i 16 Km/h: il model al è stât espuartât in numars limitâts a Berlin, e doprât li tant che taxi fin al sclopâ de Grande Vuere; la edificazion de dighe di Crosis sul torint Tor, screade propit intal 1900, progjetade e ancje volude a fuart dal stes Malignani, che e à furnît a Udin la eletricitât necessarie no dome par iluminâ viis e cjasis ma ancje par consintî a Luîs Roatto, amì personâl dai fradis Lumière, di vierzi in vie Belloni l’Edison, un fra i prins cines stabii in Italie; chê stesse energjie e à dât impuls al prin tram eletric de citât, che al à scomençât a sdrondenâ tacant dai 14 di Zenâr dal 1908.
IL LEDRÔS DE MEDAIE_ Ma a restin tal Friûl de epoche stradis, viis e cjasis là che dute chê lûs no rive. No son lampadinis inte cusine in tiere batude de famee ritrate intun clic dal 1900 ator di une taule cuasi vueide, cun masse fîs di dâur di mangjâ e cence un pari, pierdût pes viis dal mont a cjapâ sù cualchi carantan par no murî di fam. E somee pardabon une altre dimension, un mont paralêl che al reste impresonât inte ombre di une storie dificile di gloti. Epûr e je chê la foto plui evocative dal prin deceni dal ‘900. Parcè che cun chê o vin di convivi, confrontâsi vuê che lis intuizions eletrichis di chei agns a son deventadis monts virtuâi eletronics e cibernetics. Parcè che e sta dute chi la straordenarie alteritât de int furlane: e je simpri une cocule di miserie dignitose, un vistît fruiât, une man calose dentri la manece che e fâs sù il Friûl di vuê, une anime in tiere batude buine di convivi cu lis sfidis straordenariis che la modernitât nus impon. Vuê come chê volte, il dovê morâl di no dismenteâ chê taule desolade, anzit di riclamâ cun braùre la condivision di chê dignitât, al è il scart che nus à di fâ diviers, bogns di no pierdi mai chê anime di dignitose puaretât e di fadie che di chê o sin partîts e che nus à fat bogns di fâ siums plui grancj di nô.
Un principi di secul plen di contradizions
Blanc e neri. Lûs e ombris. Il prin deceni dal ‘900 furlan al è un impast di no crodi di inovazion e di miserie, il paradigme di une tiere che par tancj aspiets e somee proietade viers il futûr, intant che par altris e je impastade ancjemò di tiere e di fam, costrete ae migrazion in regjons dal mont ancje tant lontanis: Argjentine o Siberie che a sedin. Al è il Friûl che al cjamine a dôs velocitâts, che al met sù ancjemò dalminis di len par passâ i agârs des campagnis, epûr al viôt cori dilunc des stradis di Udin lis primis liniis eletrificadis dai trams. Al esist un denominadôr comun, une cifre che e unìs cheste anomalie di no crodi: si lei in filigrane une indurance uniche, une dignitât fuartone, une coerence di solide, pragmatiche fermece che dut câs no rinunzie mai al sium, ae idee che e sburte a cambiâ e a miorâ. Cussì la migrazion no je mai fughe, pluitost ricercje di alc che al permetarà di tornâ. Une matetât lustre e apassionade, no lontane di chê che intal stes zîr di agns e sburte a imagjinâ e a costruî un Friûl diviers, fintremai cuasi futuribil, fantasientific, bon di gjenerâ maravee no dome in Italie ma ancje in Europe: un sium imbulonât di mans che a san di concretece solide, di fadie, di passion e di veretât. (A.F.)
Angelo Floramo


text:
CULTURE - I CLASSICS - 24 (ultime pontade). SANT JACUM, LÀ CHE AL FINÌS IL MONT
De fin dal mont a la fin dal nestri mont
I grancj pelegrinaçs no dome a dividevin la vite in sens cronologjic, ma in sens spirtuâl e profont. Parcè che la esperience dal pelegrinaç, preparade, vivude, patide, ju gambiave interiormentri. No jerin plui chei di prime e si viodeve cheste difarence te lôr cuotidianitât. Parcè che la “prove provade” di un pelegrinaç no je la cartuline spedide o il libri ilustrât o la medaie o la imagjin dal Sant e nancje la emozion e la memorie dal viaç, ma une vite difarente di chê di prime. Chel che al à vude la gracie di lâ in Palestine o a Sant Jacum nol pues compuartâsi come un che nol à stât. Se no al faseve miei a sparagnâ i bêçs e a stâ a cjase.
I pelegrins musulmans che a tornin dal pelegrinaç a la Meche a son tant venerâts te comunitât di origjin che la lôr peraule e à valôr definitîf, cence bisugne di provis. Parcè che, a resonin chei restâts a cjase, no si pues comunicâ diretementri e cun tante intensitât cu la veretât e la divinitât cence restâ contagjâts. In plui i pelegrins de Meche a son considerâts une sorte di tramite cu la divinitât. Parcè che, fevelant e tocjant un che al à tocjade la piere sante, al è come se in cualchi maniere le tocjàs ancje jo. Santificazion per contactum, a disaressin i teolics. Come cu lis relicuiis dai sants.
Chel che al torne in Friûl dopo di vê stât a Sant Jacum al scuen palesâ inte sô vite la esperience fuarte che al à provade là vie. E le palese cul sens dal cjaminâ, dal lâ indenant, dal jessi pelegrin e no torzeon, dal sens di relativitât de vite e dai siei problemis, di un ciert contat che al à vût cu la eternitât dopo di vê tocjât il confin ultin dal mont. Un che al tocje il cîl nol pues jessi plui come prime.
In plui il pelegrin galizian, simpri in viaç e in tension, al à di jessi libar tai confronts des robis di chest mont, savint che i baste un baston par tignîsi sù, une coce par distudâ la sêt, une manteline e un cjapiel par riparâsi des intemperiis e une cape come segnâl di vite e capare de eternitât. E par orientament la stele.
A jerin chescj i miei pinsîrs biel che mi cumiatavi di Sant Jacum. Jo o ai une mê usance, cu lis personis e cui lûcs. Dal moment che par solit o cjonci ogni leam cuant che e finìs une esperience, par no vivi di passât e no tradî i gnûfs amîs e compagns di viaç, cuant che o ai di lassâ une persone o un lûc, savint che cun dute probabilitât no si viodarìn altri, o cîr di cjalâ a lunc, spalancant il plui pussibil il voli de memorie e de anime, par fâ une sorte di plen, par stampâmi il plui a font pussibil e la imagjine e la sensazion.
Mi à capitât compagn l’an passât in Tiere Sante e chest an cu la Madone nere di Monserrat e cul grant Sant Jacum. Ju cjalavi e ur disevi: «Al è rivât il moment di lassâsi, cumò che si jerin viodûts e cognossûts, cumò che si vevin fate confidence e o vevi tacât a stravasâ te vuestre anime i torments e lis domandis e lis consolazions de mê anime. Ma la vite no permet di fermâsi. Doman e passantdoman e passantdoman di là culì, là che cumò o soi jo, a vignaran altris di lôr, come che îr e îr l’altri e je stade altre int che no je plui. Cussì voaltris o riscjais di jessi come chel des gjostris, che dopo vendût il biliet no si vise plui a di cui che lu à vendût o come l’ustîr, che dopo di vêti dade la aghe par distudâ la sêt, nol ricuarde plui ni il non ni la muse. Ise propit cussì? Ise ancje chi une gjostre o une ostarie? Varessiso il fiât di dismenteâ ce che no si confide nancje al amì plui cjâr o di fâ il cal ai berlis e al dolôr dal mont?»
Cussì o fissavi il voli e il cûr in chescj simulacris muarts, ma imagjinis di personis vivis, che a vivin te imensitât e tal sflandôr di Diu. Par chel o vevi gust di contâ, di cjalâ, di tasê. Cuant che al è rivât il moment di distacâmi di Sant Jacum, biel che la lûs e leve murint sul imbrunî, mi à cjapât come un afan, une malincunie, une ribelion a chest scugnî simpri lassâ lis robis bielis a pene che si à scomençât a gjoldilis, cu la cuâl che lis robis antipatichis e brutis no àn mai presse di lassâti. O varès volût fermâ il timp, fermâmi li e no lâmint plui vie.
Si cjalavin cence rivâ a distacâ i voi.
A un ciert pont i ai dit: «Sant Jacum, jo o starès culì par simpri, ma mi tocje tornâ a cjase, al gno mont. Savint che no si viodarìn plui, mi plasarès puartâti vie cun me, ma nol è pussibil. Cjalìnsi ancjemò une volte e po lassìnsi. Se al è destinât, si viodarìn une altre dì cun altris voi. Compagnimi cu la tô protezion, judimi a bevi ancje me il cjaliç che Diu al à destinât che o bevi. Ma ti prei: lassimi lâ».
O soi jevât sù par inviâmi. Cuant che o jeri su la puarte, o ai sintude la gole di tornâ indaûr ancjemò une volte, par un lamp. Ma o ai fat piês. Di fat mi à pesât di plui a tornâ a partî. Parcè che il cûr al penave. Alore o soi scjampât vie di corse, come che mi jere sucedût in Cjargne sul at di voltâ pagjine.
Il pelegrinaç nol à mai di jessi un scjampâ de realtât, ma une fuarce par tornâ te realtât. Par trasformâ la nestre tiere e il nestri mont in santuari. Viodi l’apuestul par deventâ apuestui. Tocjâ la fin dal mont par vê la gracie e il sintiment di tocjâ la fin dal nestri mont e il confin de nestre vite, là che Diu al à volût che la nestre barcjute e cjapàs il larc par aprodâ tal mont dal vêr e te tiere dai vivents.
Come che il pelegrinaç in Tiere Sante al veve l’intent di fâ deventâ sante la mê tiere, cussì il viaç in Galizie al à l’intent di fâ deventâ santuari la mê realtât. Parcè che chi al è il nestri Orient e il nestri Ocident, la nestre Jerusalem e Rome e Finisterre, il pont plui vicin di contat fra cîl e tiere, tra timp e eternitât.
Une cierte mentalitât catoliche e sta cjamant di masse significâts i lûcs e i timps, distacantju e contraponintju ai lûcs e ai timps dal vivi cuotidian. Al sta sucedint ancje cul 2000, che lu stan metint in dutis lis pitancis come i savôrs. Un vêr santuari nol à di fâmi vignî la tentazion di puartâ dentri in glesie dute la realtât normâl dal nestri vivi, ma di santificâ la realtât stesse, lassantle te sô bontât origjinarie e fasintle deventâ lûc di gracie e di esperience di Diu. No duncje puartâ il mont in glesie, ma slargjâ la glesie al mont. Come che e dîs une preiere: “la tiere dute e sarà il to altâr”.
Al è par altri il significât profont e liberant dal vanzeli de samaritane, che o ai let propit vuê. “E ven une ore, anzit e je cumò, che i vêrs adoradôrs a adoraran il Pari in Spirt e veretât; e di fat il Pari al va a cirî int che lu adori cussì” (Zn 4, 23).
E je rivade la ore, anzit e varès di jessi la ore di simpri, che la int no adore il Pari, ni a Jerusalem, ni a Rome, ni a Santiago, ni a Lurt, ni a Fatime, ma in ogni lûc là che si palese la vore di Diu e là che Diu al met sù la sô cjase, tacant dal cûr di ogni persone.
Stes resonament pal jubileu. No podìn zuiâ a cjamâ une date di significâts che no à e no à di vê une. Si riscje di banalizâ un apontament che al è dome di lunari. Chel che al nas dal 2000 nol è plui sant o fortunât di chel che al nas dal 1999 o dal 2001. E nancje Diu nol riserve lis sôs graciis plui straordenaris, il so apontament salvific cu la storie al prin bot des cjampanis che a saludin il gnûf milenari o al Pape che al bute jù une puarte. Si trate di fâ deventâ jubileu, apontament di gracie, moment straordenari di solidarietât e di liberazion (un jubileu seri al pues jessi come chest, in sintonie cul significât che al veve tal popul ebraic) ogni moment de storie. Come il Santuari di Galizie al à di judâmi a relativizâ i lûcs Sants, cussì la fin di un milenari e à di judâmi a relativizâ il timp, savint che il gno jubileu nol è peât al lunari, ma al incuintri umil e liberant cul Diu de storie e de salvece. Mi visi che une volte Bigotto nus à dit che une des iniziativis plui fuartis par vê gnovis vocazions e jere la ore di adorazion la ultime joibe dal mês. Jo i ai dit se si podeve fâle ancje il prin miercus o l’ultin lunis e lui al è restât mâl e nol à savût rispuindimi.
O soi tornât dongje di chel viaç che si veve di fâlu une volte in vite, o di vîs o di muarts. O ai vude la fortune, a difarence di tante mê int che no à podût, di sparagnâ il secont viaç, chel dopo sierât il sipari su la comedie o tragjedie di chest mont. No ai sparagnade la fadie. Parcè che nissun Santuari nol pues sostituî il viaç plui grant, dificil e impegnatîf dal om: il viaç fintal cûr dal so cûr, là che la sô puare umanitât si incuintre cul sflandôr di Diu. Dome li al finìs il mont e al tache il cîl. Dome li si pues cjapâ sù, cu la cape de fede, la aghe de gracie che e distude pardabon la sêt di cheste puare creature finide tes sôs pussibilitâts e infinide tes sôs bramis. Dome tal cûr dal om si pues cjatâ la “aghe vive”, la “risultive di aghe che e spissule pe vite eterne”(Zn 4, 14).
Il pelegrinaç, chel vêr, al scomence cumò.
pre Antoni Beline


text:
I CLASSICS - 16. SANT JACUM, LÀ CHE AL FINÌS IL MONT
Fortune e disgracie de nestre ete
Metint pît a Santiago, dopo a pene une ore di svol, o ai pensât ae fortune e ae disgracie de nestre ete. Di rivâ intun lamp fint ai confins dal mont, ma di no vê il timp materiâl e psicologjic di preparâsi. E o ai capît ancjemò une volte ce che e à provât mê none Ane lant a Licau e a Madone di Mont. E diseve che la Madone di Mont e je une lobie a prefarence de Madone di Licau. E pûr, cjalant ben, al è vêr il contrari. Di fat la Madone di Licau e je minude minude, une cagnere di Madone. Mi domandavi: «Cemût mai che mê none, une femine cussì esperte, si è sbaliade?». No si jere sbaliade. «Al è che e veve stât a pît, / come che a levin ducj / in chê volte. / E cuant che si va a pît, / si è sfinîts, / stracs madûrs di vueli sant, / che no si rive mai, / ma cuant che si rive / magari tune cjasute / al somee di rivâ / intun palaç. / E un sbit di gleseute / al devente un domo. / Al è il desideri, / la brame, / il spasim, / l’impit di rivâ / che us fâs viodi lis robis / grandis e bielis» (Ae Madone di Licau).
A nô nus mancje chest timp di preparazion, il spazi e il distac tra la cuotidianitât e il moment straordenari de esperience religjose prime di tornâ tal cuotidian. Mi contavin i miei amîs predis che, tal lunis prin di montâ in coriere, a vevin fat messe, scuele, a vevin stât in bancje, a vevin distrigât dafâs e berdeis. In pratiche si à rivât a fâ il pelegrinaç cence saltâ une domenie, cuant che si sa che i pelegrins medievâi a stevin vie mês e agns e plui di une volte e di dôs a murivin par strade. Che di fat prin di partî a jerin obleâts a fâ test e a consegnâlu al plevan. Di chi si pues capî ancje la intensitât di une esperience preparade di dute une vite e contade par dut il rest de vite e tramandade ai fîs e ai nevôts che a vevin di zontâ ognidun il so particolâr fantastic e meraculôs. Si à ancje di meti in cont un altri aspiet no margjinâl. A Sant Jacum a levin pôcs e chei pôcs a levin dome li. Si tratave dungje di une esperience uniche. Cumò si va a Sant Jacum, a Sant Pieri, a Lourdes, a Fatime, a Viene, a Budapest, al mâr e vie. No dome o vin la cuistion de pocje preparazion ma chel plui grant de saturazion. Come cuant che si ingolfisi, che no si vûl nancje sintî a vê indiment di spese. Jo mi visi il prin viaç a Madone di Mont, dal ‘48, cuntun camion militâr, e no mi visi di viaçs plui stimolants fats dopo. Come che mi visi des primis scarpis, di cuant che o soi lât in ’seminari pe prime volte platât sot di un telo parcè che o scugnivi puartâmi ancje la robe, de prime sere te canoniche di Rualp che mi someave un palaç ancje se e jere puare a preference di chel palaçon che o vevi lassât a Codroip. Come che une mari si vise de prime volte che e à cjapât in man la sô creature e un inamorât di vise di ducj i particolârs e al sint ancjemò il sgrisul de prime strente e de prime bussade. O ai viodût plui jo inte mê vite, siben che no soi un torzeon, che no ducj i plevans di Visepente prime di me. E pûr chel pôc che a àn viodût lôr ur à segnade la anime par dute la vite, cu la cuâl che jo o riscji di fâ confusion tra un fat e chel altri. Se o ves di domandâ une gracie a Sant Jacum, santul dai pelegrins, o domandarès la preparazion e la moderazion. Parcè che no si pues gjoldi cence desideri e no si pues desiderâ cuant che si è passûts. O cognòs amîs che a àn zirât dut il mont, cul risultât di une grande confusion e di une sglonfe no mancul grande. Naturalmentri il discors dal desideri e de moderazion al vâl ancje par altris robis, sigurementri plui vitâls di un pelegrinaç. I pelegrins che a rivavin a pît dopo traviersiis e pericui di ogni sorte, a pene che a viodevin di lontan lis spicis di Sant Jacum si butavin in zenoglon cjantant il “Te deum”, se la comozion e la strachetât ur permeteve di cjantâ, e po a corevin cu lis ultimis fuarcis restadis viers de glesie, pal puarti de Glorie, a meti la man su la colone de vite e a domandâ lis trê graciis che dopo Sant Jacum al vares sielzude la plui impuartante e juste. Invezit nô, mancul stracs, o vin spesseât a domandâ la clâf de cjamare par risfrescjâsi e polsâ un credo. A conferme di ce che o ai dit modant. In plui, il pelegrin che par prin al viodeve lis spicis dal santuari al vignive incoronât re dal pelegrinaç.
pre Antoni Beline


text:
I CLASSICS - 20. SANT JACUM, LÀ CHE AL FINÌS IL MONT
Jacum, fi di Zebedeo e fradi di Zuan
O ai fevelât dal pelegrinaç di Sant Jacum, de basiliche diSant Jacum e mi inacuarç che no ai ancjemò fevelât di lui, il protagonist, come che nus ven presentât inte Scriture.
Al va precisât che, tal GT, chest non al ven fûr trê o forsit cuatri voltis. Il prin al è Jacum apuestul, un dai dodis clamâts di Jesù, fi di Zebedeo e fradi di Zuan. Al è clamât ancje “il Maiôr” par diferenziâlu di Jacum di Alfeo, clamât “il Minôr”, apuestul ancje lui e forsit identificât cun Jacum fradi dalSignôr. Chest parint di Jesù al è sorestant de prime comunitât di Jerusalem (Ats 12, 17; 15, 13s) e al ven lapidât dal 62 d. d. C. Al è fradi di Jude (Gd 1) e la tradizion lu identifiche cul autôr de letare omonime (Jc 1, 19). Si podarès fevelâ di un cuart Jacum, fi di Marie, une des feminis che a jerin dongje de crôs di Jesù (Mt 27, 56).
Sant Jacum di Galizie al è il prin. Al è stât clamât insieme cun so fradi Zuan ad ôr dal mâr di Galilee, come che al conte Matieu. Dopo di vê clamât Pieri e Andree so fradi a deventâ “pescjadôrs di oms”, Jesù “al viodè altris doi fradis, Jacum di Zebedeo e Zuan so fradi: a jerin daûr a comedâ lis rêts su la barcje insieme cun lôr pari Zebedeo. Ju clamà e lôr dal moment, bandonade la barcje cul pari, i son lâts daûrji” (Mt 4, 21-22).
Dal moment che inte Scriture dut al è impuartant, soredut i particolârs, al è il câs di fermâsi un lamp sun chest inizi de predicazion dal vanzeli, ancje par capî il stîl che Crist al varès doprât tal so operâ. I prins ats a son simpri i plui significatîfs. Duncje Crist al intint salvâ i oms midiant dai oms.
Si ben che al varès podût (e, cuant che no ‘nd è altris stradis, lu fâs) intervignî diretementri tal cûr des personis, par operâ la salvece al preferìs sielzi la strade naturâl, come che al à sielte la strade naturâl, chê dai gjenitôrs, par trasmeti la vite. Al vûl duncje che a sedin i oms a pescjâ i oms e a puartâju su la barcje de salvece. Chest nol vâl dome pai apuestui, ma par ogni situazion concrete de storie de salvece, di une volte e di cumò. Come logjiche conseguence, ducj o sin e o scugnìn jessi apuestui, clamâts a puartâ indenant e a colmâ la vore de salvece, scomençade dai prins dodis, che a restin lis colonis de glesie.
Ancje vuê, ancje chi di nô, ognun di nô al è pescjât di un altri fradi e al devente pescjadôr a sô volte. La int e pescje il predi e il predi al pescje la int; i gjenitôrs a pescjin i fîs e i fîs a pescjin i gjenitôrs; i mestris e i professôrs a pescjin i scuelârs e i scuelârs a pescjin i mestris e i professôrs e vie indenant. Chest pal fat dome lui al è il salvadôr e redentôr e ducj chei altris a àn di jessi salvâts e redents. Ancje i apuestui, deventâts pescjadôrs, a àn di jessi pescjâts. Ancje i gjenitôrs, deventâts educadôrs, a àn di jessi educâts. Cussì il mestri al è di cressi in sience e il predi al è di cressi in santitât. O vin duncje une interazion, un scambi, une comunicazion di vite, di esperience, di sapience, di santitât che e cjape dentri ducj.
Ma al è un altri particolâr che al merte metût in lûs: il mistîr dai clamâts. Come che al spieghe ben il prof. Cacitti, inte spiritualitât plui rifinide, chê dai essens, “cjaçadôr” e “pescjadôr” a son mistîrs considerâts negatîfs: al è Belial (personificazion dal mâl, 2 Sam 22, 5, identificât cun satane, 2 Cor 6, 15) che al bute lis sôs rêts par cjapâ dentri il popul di Diu e i pescjadôrs a son i agjents dal diaul. Fevelant de invasion de Judee e de concuiste di Jerusalem par mans di Nabucodonosor, Diu al dîs: “Us mandarai une vore di pescjadôrs – sentence di Jahvè! – e ju pescjaran; e po dopo o mandarai une vore di cjaçadôrs e ju cjaçaran di ogni mont e di ogni çuc e dai slambris des cretis” (Gjer 16, 16).
Il significât al è stralusint e consolant. Diu al intint fâ sù il so ream, doprant la robe plui scarte e mancul adate, par che si palesi che la vore e je dute sô e che lui al pues tramudâ in Sant ancje il plui grant pecjadôr. Se duncje si sintìn puars, se o vin la sensazion e la convinzion di vê sbaliât, chest al à di dânus un sens di umiltât e tolerance, ma no di disperazion. O sin il materiâl plui adat pes mans e pai progjets di Diu, lui che nol è vignût a clamâ i juscj, ma i pecjadôrs (Mt 9, 13) e “al à sielzût ce che tal mont nol à nissun valôr e ce che al è sbeleât e ce che nol è nuie par disfâ lis robis che a son, di mût che nissun nol puedi vantâsi denant di lui” (1 Cor 1, 28-29).
Cuant che o pensi ai apuestui, ai predis, a tante int che Diu al clame dongje par fâ sù un mont plui just e bon, mi ven tal cjâf un omenut che al rive cuntun biroç daûr de canoniche, là che al è il dipuesit dai rotams e de ferace. E lui, cun pazience, costance e fantasie, al tire fûr ce che chei altris a àn scartât par fâ alc di biel, di gnûf, di carateristic. Prin di dut parcè che no si varès di scartâ nuie, tant mancul lis personis. E po parcè che ducj a son bogns di lâ te buteghe a comprâ robe gnove e a la ultime mode. Ma al è plui bulo che al rive a fâ robis bielis, doprant i vanzums e la robe za dismetude. Diu al è come chel peçotâr che o dîs jo, e stant che il grum des scovacis e dai rotams al è grant come il mont e la vore e je lungje come la storie, al à dut il timp di sbrocâsi e di meti in lûs la sô virtût redentive e trasformative.
Cuant che Marc, tal fâ la liste dai dodis, al met “Jacum di Zebedeo e Zuan, fradi di Jacum, che ur metè i nons di Boanerghes, tant a dî fîs dal ton” (Mc 3, 17). Prin di dut bisugnarès viodi se la trascrizion greghe de peraule ebraiche e je juste e po il significât precîs di un tiermin di dificile interpretazion. La interpretazion catoliche tradizionâl e partìs di Lc 9, 54, là che Jacum e Zuan, par svindicâsi dal brut acet fat dai samaritans, a domandin “che al vegni jù dal cîl il fûc a incenerîju”. Di chest caratar scjaldinôs, al vignarès il sorenon di “fîs dal ton”. Cualchidun al tente altris spiegazions ma no je une cuistion di vite o di muart.
pre Antoni Beline


text:
Buslinie Baiersdorf Ihre persönliche Fahrpläne
Buslinie Baiersdorf. Planen Sie Ihre Reise mit dem Bus.Baiersdorf. Ab der Bushaltestelle bis zum Ziel mit öffentlichen Verkehrsmitteln fahren.
Buslinien für Baiersdorf:
Buslinie 252 Baiersdorf - Bahnhof Ostseite, Baiersdorf
Buslinie 252 Baiersdorf - Bodenschatzstr., Baiersdorf
Buslinie 252 Baiersdorf - Emil-von-Behring-Gymn., Spardorf
Buslinie 252 Baiersdorf - Igelsdorf Feuerwehrhaus, Baiersdorf
Buslinie 252 Baiersdorf - Kellergasse, Möhrendorf-Kleinseebach
Buslinie 252 Baiersdorf - Martin-Luther-Platz, Erlangen
Buslinie 252 Baiersdorf - Mozartstr., Baiersdorf-Hagenau
Buslinie 252 Baiersdorf - Neuweiherstr., Baiersdorf-Igelsdorf
Buslinie 253 Baiersdorf - Baiersdorf Hauptschule
Buslinie 253 Baiersdorf - Damaschkestr., Bubenreuth
Buslinie 256 Baiersdorf - Bahnhof Ostseite, Baiersdorf
Buslinie 256 Baiersdorf - Gaiganz, Effeltrich
Buslinie 256 Baiersdorf - Igelsdorfer Str., Langensendelbach-Bräuningshof
Buslinie 256 Baiersdorf - Kunreuth Sparkasse
Buslinie 256 Baiersdorf - Poxdorf (Oberfranken) Kirche
Buslinie 256 Baiersdorf - Poxdorf Ost, Poxdorf (Oberfranken)
Buslinie S 1 Baiersdorf - Bamberg
Buslinie S 1 Baiersdorf - Forchheim(Oberfr)
Buslinie S 1 Baiersdorf - Hartmannshof
Buslinie S 1 Baiersdorf - Hersbruck(l Pegnitz)
Buslinie S 1 Baiersdorf - Lauf(links Pegnitz)
Buslinie S 1 Baiersdorf - Nürnberg Hbf
Buslinie S 1 Baiersdorf - Röthenbach(Pegnitz)